recursal/SuperWikiNEXT-32B huggingface dataset:
ရှေးခေတ် အိန္ဒိယပြည်တွင် လူမျိုးရေးနှင့်ပတ်သက်၍ ပုဏ္ဏားတို့အယူသည်းပုံနှင့် ဘုရားမြတ်စွာက ထိုလူမျိုးရေးစံနစ်ကို မည်ကဲ့သို့ သဘောထားပုံအကြောင်း ရှင်းလင်း ဟောပြအပ်သောသုတ် ဖြစ်လေသည်။ အထူးသဖြင့် ဗြာဟ္မဏနွယ် ပုဏ္ဏားတို့သည် လူမျိုးရေးတွင် သူတို့သာလျှင် အမြတ်ဆုံးဟု အယူ သည်းလွန်းကြသဖြင့် ဘုရားမြတ်စွာက ထိုအယူကို အမ္ဗဋ္ဌသုတ်ဖြင့် တိုက်ဖျက်တော်မူခဲ့သည်။

ဗြဟ္မဏ၏ အဓိပ္ပာယ်
-----------------

ပုဏ္ဏားတို့အလိုအားဖြင့် မိဘက်မှ၎င်း၊ ဘဘက်မှ၎င်း ဆွေ(၇) ဆက်၊ မျိုး(၇)ဆက် ပုဏ္ဏားဖြစ်ရမည်။ ပုဏ္ဏားတို့တတ်အပ်သော ဗေဒ သုံးပုံ ပြည့်၀ကုံလုံရမည်။ သို့မှသာ ဗြာဟ္မဏပုဏ္ဏားစစ်ဖြစ်သည်။ ဘုရားမြတ်စွာ၏ ဝါဒအရကား ကိုယ်စိတ်နှစ်ဖြာ ကျင့်စာရိတ္တ မွန်မြတ်သန့်စင်ရမည်။ သို့မှသာ ဗြာဟ္မဏ သူတော်စင်ဖြစ်သည်။ ဇာတိမျိုးရိုးဂုဏ်တက်ကာ ဇာတိမာန်တက်ကြွသည်ကို ဘုရားမြတ်စွာ သည် အပြင်းအထန် ရှုတ်ချတော်မူသည်။

တရားဟောရခြင်း အကြောင်းအရင်း
---------------------------

ဇာတိဂုဏ်မောက်ကာ ခက်ထန်ခေါင်းမာလှသည့် `အမ္ဗဋ္ဌ´ မည်သော ပုဏ္ဏားလုလင်ပျိုသည် ဗေဒသုံးပုံတွင် ကျွမ်းကျင် လိမ်မာ လှသော သူ၏ဆရာကြီးဖြစ်သူ `ပေါက္ခရသာတိ´၏ တိုက်တွန်းချက် အရ ဘုရားမြတ်စွာကို ဖူးတွေ့ရန် သွားလေသည်။ ဘုရားမြတ်စွာနှင့် စကား ဆွေးနွေးရာဝယ် အမ္ဗဋ္ဌသည် သူ၏စိတ်ကို မချုပ်တည်းနိုင်ဘဲ ခတ္တိယ တို့သည် ယုတ်နိမ့်သောအမျိုး ဖြစ်ကြသည်ဟု ရှုတ်ချပြောဆိုလေသည်။ ထိုအခါ ဘုရားမြတ်စွာက အမ္ဗဋ္ဌ၏ ဇာတိမျိုးဆက်ကို မေးမြန်း၏။ အမ္ဗဋ္ဌက သူသည် `ကဏှာယန´မျိုးမှ ဆင်းသက်လာကြောင်း လျှောက်ရာ ဘုရားမြတ်စွာသည် ကဏှာယန၏ ရာဇဝင်ကြောင်းကို ပြန်ပြောင်း ပြောကြားပြီးလျှင် ကဏှအဆက်အနွယ်တို့သည် ကျွန်မမှပေါက်ဖွား လာကြကြောင်း ဆက်လက်မိန့်တော်မူသည်။ အမ္ဗဋ္ဌသည် သူ၏မျိုးဆက် ရာဇဝင်ကြောင်းကို ကြားသိလေသောအခါ ခေါင်းမဖော်ဝံ့ဘဲ မာန်ဂုဏ် ပျောက်ကွယ်သွားလေတော့သည်။ ထို့နောက် သူသည် ဘုရားမြတ်စွာအား ပြဿနာများ ဆက်လက်မေးမြန်းပြီး နောက်ဆုံး၌ ဗြာဟ္မဏတို့သည် အစစအရာရာ၌ ခတ္တိယတို့အောက် နိမ့်ကျကြောင်း ဝန်ခံရလေသည်။

ဖတ်ရှုလေ့လာသင့်သည့်အကြောင်း
---------------------------

ဤသုတ်ကား အိန္ဒိယပြည်တွင် လွှမ်းမိုးသော လူမျိုးရေးအလုံး စုံကို ခြုံ၍ဆွေးနွေးသောသုတ် မဟုတ်။ အထူးသဖြင့် ဗြာဟ္မဏနှင့် ခတ္တိယတို့ကိုသာ အဓိကထား၍ ဆွေးနွေးသောသုတ် ဖြစ်သည်။ ဘုရား မြတ်စွာ၏ လက်ထက်တော်၌ ဟိန္ဒူ ပေါင်းသင်းဆက်ဆံရေးလောက တွင် ခတ္တိယ၊ ဗြာဟ္မဏ၊ ဝေဿ နှင့် သုဒ္ဒဟူ၍ အမျိုးလေးပါး ပြားလျက် ရှိသည်။ ဗြာဟ္မဏတို့က သူတို့သည် ခတ္တိယတို့ထက် မြတ်သည်ဟု ဆိုကြသည်။ ခတ္တိယတို့ကလည်း ဗြာဟ္မဏတို့ထက် သူတို့ကမြတ်သည်ဟု ဆိုကြသည်။ နောက်ဆုံး၌ ဗြာဟ္မဏတို့ကလည်း ခတ္တိယတို့၏ သဘောထားကို လက်သင့်မခံ၊ ခတ္တိယတို့ကလည်း ဗြာဟ္မဏတို့၏ အယူအဆ ကို လုံး၀လက်သင့်မခံနိုင် ဖြစ်ကြလေသည်။ ထို့ကြောင့် ဟိန္ဒူစာပေ လောကတွင် ဗြာဟ္မဏတို့သည် ခတ္တိယတို့ထက်မြတ်ကြောင်း တွေ့ရှိရ၍ ဗုဒ္ဓဘာသာစာပေလောကတွင်မူကား ဗြာဟ္မဏတို့ထက် ခတ္တိယတို့ က မြတ်ကြောင်း ဖတ်ရှုရသည်။

အကိုးအကား
---------

1. ↑  ပါဠိစာပေသမိုင်း။ ဒေါ်အုန်း မဟာဝိဇ္ဇာ။ ဒုကြိမ်၊ ဇန်နဝါရီလ ၁၉၈၁။ သာသနာရေးဦးစီးဌာန။ ရန်ကုန်။
လိုအပ်သည့် ပစ္စည်းများ

အမဲပေါင်သား ၊
ဆား ၊
ဆီ ၊
နနွင်းမူန့် အနည်းငယ် ( မထည့်လည်း ရသည် ) ၊ 
တန်စို့ ( အရှည် ၂ ပေ ခန့် ) တန်စို့ဟူသည် ဝါး ကို အချောသက်ထားသော အချောင်းတစ်ချောင်းဖြစ်သည်။ ဝါးမှ မဟုတ် သံနှင့်လည်းကောင်း အဆင်ပြေရာ တခုခုနှင့်တန်စို့ လုပ်နိုင်သည်။

အမဲပေါင်သားကို အကြောအတိုင်း လက်နှစ်လုံးခန့် အထူ ဖြင့် အမြှောင်းလိုက် ဖြတ်ပါ။ ၁၂ လက်မ လောက်အရှည် ရနိုင်သည်။ ၂ဝ ချောင်းခန့်ရနိုင်သည်။ ရရှိလာသော အမဲသား မြှောင်းများကို ဆား ၊ နနွင်း ၊ ဆီသန့်သန့် များဖြင့်နယ်ပြီးလျှင် တန်စို့ တွင် ထိုး၍ နေပူလှန်းပါ။ တန်စို့တွင် အထိုးမတတ်လျှင် လက်ကို ခိုက်မိတတ်သည်။ အညာရွာများတွင် တန်စို့၏ အစွန်းနှစ်ဖက်တွင် ကြိုးတစ်ချောင်းချည်၍ ထိုကြိုး ဆွဲပြီး နေပူလှန်းကြလေ့ရှိသည်။ မြို့မှ ရောင်းသော အမဲခြောက်များက မူ နေပူလှန်းသည့်အထိ မစောင့်နိုင်သောကြောင့် မီးသွေးဖိုနှင့် အခြောက်ခံလေသည်။ အသားစိမ်းအတိုင်းတွင် လက် နှစ်လုံးခန့် ပက်လည် ထူသော်လည်း နေပူလှန်း၍ ခြောက်သွားသည့်အခါ လက်တစ်လုံး သာသာခန့်သာ ကျန်ပေလိမ့်မည်။ တိုလည်း တိုသွားပေမည်။ ၄ ၊ ၅ ရက်ခန့်ကြာနိုင်သည်။ အမဲသားမခြောက်လျှင် မှိုတတ်လွယ်သည်။ ခြောက်သွားသော အမဲခြောက်များကို မီးဖိုပေါ်တွင် ကင်၍ ၎င်း ၊ ပြာပူထဲတွင် ထည့်၍ ၎င်း ၊ မီးသွေးထဲတွင် ထည့်၍၎င်း ဖုတ်နိုင်သည်။ ထို့နောက် ရရှိလာသော အမဲသားခြောက်များကို ငရုတ်ကျည်ပွေ့ဖြင့်ထု၍ ဆီဆမ်း ပြီး စားနိုင်သည်။ ဟင်းအဖြစ်၎င်း ၊ ရေနွေးကြမ်းဖြင့်၎င်း သုံးဆောင်နိုင်သည်။ 
အမဲပေါင်သားသည် မည်သည့် အရွတ် မှ မပါသည့်အတွက် ကောင်းဆုံးအသား ဖြစ်သည်။ အညှိနံပျောက်လိုလျှင် အရက် အနည်းငယ်ထည့်ပြီး နယ်နိုင်သည်။

ကိုးကား
-------
**နက်ဆီဘား** သည် ဘူဂေးရီးယားနိုင်ငံရှိ ရှေးဟောင်းမြို့တော် တစ်ခုဖြစ်ပြီး ဘားဂပ်စ် ခရိုင်အတွင်း ဘူဂေးရီးယား ပင်လယ်နက် ကမ်းရိုးတန်းတွင် တည်ရှိသော အဓိက ပင်လယ်ဆိပ်ကမ်း အပန်းဖြေစခန်းမြို့ တစ်ခု ဖြစ်သည်။ နက်ဆီဘား စည်ပင်သာယာရေး နယ်နိမိတ်၏ အုပ်ချုပ်ရေး ဗဟိုဌာနတစ်ခုလည်း ဖြစ်သည်။ ပင်လယ်နက်၏ ပုလဲ ဟု မကြာခဏ တင်စားခေါ်ဝေါ်လေ့ ရှိကြပြီး နှစ် ၃၀၀၀ ကျော်မျှ အမြဲတစေ ပြောင်းလဲနေသော ကြွယ်ဝသည့် သမိုင်းကြောင်းရှိသော ပြတိုက်မြို့တော် တစ်ခုလည်း ဖြစ်သည်။ မြို့တော်သည် လူတို့လုပ်ထားသော ကုန်းမြောင်တစ်ခုဖြင့် ခြားနားထားသော အပိုင်း ၂ပိုင်း ရှိပြီး ရှေးဟောင်းဒေသ အပိုင်းသည် ကျွန်းဆွယ် (ယခင်က ကျွန်း) ပေါ်တွင် တည်ရှိကာ ပို၍ ဟိုတယ် နှင့် နောက်ပိုင်း အဆောက်အဦးများရှိသော ခေတ်မီသော အပိုင်းသည် ကုန်းမကြီး ပေါ်တွင် တည်ရှိသည်။ ရှေးဟောင်း အပိုင်းသည် အမျိုးမျိုး ကွဲပြားသော ယဉ်ကျေးမှုလောကမှ လူတို့ နှစ်ပေါင်းများစွာ အတွင်း နေထိုင်ခဲ့သော သက်သေ အထောက်အထားများရှိသည်။

၎င်းသည် ပင်လယ်နက် ပေါ်ရှိ အထင်ရှားဆုံး ကမ္ဘာလှည့်ခရီးသွားများ လည်ပတ်ရာ ဌာန နှင့် ပင်လယ်ဆိပ်ကမ်း တစ်ခု ဖြစ်ပြီး ကြီးမားသော အပန်းဖြေစခန်း အချို့ရှိကာ အကြီးဆုံး အပန်းဖြေစခန်းမှာ နက်ဆီဘား၏ မြောက်ဘက်ကပ်လျှက်တွင် ရှိသော ဆန်နီဘိရှ် အပန်းဖြေစခန်း ဖြစ်သည်။

နက်ဆီဘားသည် အချို့သော အချိန်များတွင် ခြိမ်းခြောက်ခံနေရသော အင်ပိုင်ယာ၏ အနားသတ်တစ်ခု အဖြစ် တည်ရှိခဲ့သဖြင့် ကြွယ်ဝသော သမိုင်းရှိသည့် မြို့တစ်မြို့ ဖြစ်သည်။ သမိုင်းဝင် အဆောက်အဦးများ ပေါများလှသဖြင့် ယူနက်စကိုမှ နက်ဆီဘား အား ကမ္ဘာ့အမွေအနှစ်နေရာ စာရင်းတွင် ၁၉၈၃၌ ထည့်သွင်းခဲ့သည်။

၂၀၀၉ ခုနှစ် ဒီဇင်ဘာလတွင် နေထိုင်သူ လူဦးရေ ၁၁,၆၂၆ ဦး ရှိသည်။

ကိုးကား
-------

1. ↑  Ancient City of Nessebar:
2. ↑  (အင်္ဂလိပ်) Bulgarian National Statistical Institute - towns in 2009 Archived 13 November 2010 at the Wayback Machine.
နယ်သာလန်နိုင်ငံရှိ လေရဟတ်စက်
**လေရဟတ်စက်**များသည် လောကသဘာဝ၏ အင်အားကို လူတို့အသုံးချရာတွင် စရိတ်အကျဉ်းဆုံးစက်များဖြစ်လေသည်။ သဘာဝအတိုင်းတိုက်ခတ်လျက်ရှိသော လေသည် လူတို့အဖို့ များစွာအဖိုးတန်သော အင်အားဖြစ်စေကြောင်းကို သမုဒ္ဒရာ ပင်လယ်တို့၌ ရွက်သင်္ဘောများ လွှင့်ခဲ့ကြသော ဖီနီရှန်တို့၏ လက်ထက်မှစ၍ သိရှိခဲ့ကြ၏။ လေ 
ရဟတ်စက်များကို မည်သည့်ခေတ်က မည်သူတီထွင်ခဲ့သည်ကို ကျွန်ုပ်တို့ မသိကြရသော်လည်း ရောမတို့ခေတ်က လောကသဘာဝ၏ အင်အားများကိုသုံးသော ကောက်စေ့ကြိတ် ရေရဟတ်စက်များရှိခဲ့ခြင်းကိုထောက်သော် လေ 
ရဟတ်စက်များသည်လည်း ထိုအချိန်ကပင် ရှိခဲ့သည်ဟု ယူသော်ရသင့်လေသည်။ ရောမတို့၏ နောက်ဖြစ်သော ခေတ်တွင် လေရဟတ်စက်များကို ဟော်လန်နိုင်ငံမှ အများအပြား စတင်သုံးစွဲခဲ့ကြသည်။ ဟော်လန်နိုင်ငံသည် 
မြေပြင်ပြန့်ရုံမက ပင်လယ်လေကို တိုက်ရိုက်ရရှိသဖြင့် လေရဟတ်စက်များဖြင့် လုပ်ငန်းတွင်ကျယ်နိုင်ပေသည်။ မြေပြန့်အရပ်များ၌ လေသည် တစ်နှစ်လျှင် ကိုးလခန့် ပင်လယ်ပြင်ထက် ပေ ၁ဝဝ အမြင့်တွင် တစ်နာရီလျှင် ၁ဝ မိနစ်နှုန်းဖြင့် တိုက်ခတ်သည်။ ထိုမျှ အင်အားရှိသောလေကို အသုံးပြုရန် လူတို့သည် ရဟတ်ကြီးများပြုလုပ်ကြရသည်။ ထိုရဟတ်ကြီး 
များ၏ အရွက်များမှာ သစ်သားဘောင်ကြီးများတွင် ရွက်ဖျင်အုပ်ထားသော အပြားများဖြစ်၍ အရွက်လေးချပ်ကို ဝင်ရိုးတံတစ်ခု၌ ဆုံ၍တပ်ထား၏။ မျှော်စင်သဖွယ် အတော်အတန်မြင့်သော အဆောက်အအုံအထက်ပိုင်း၌ ထို 
ဝင်ရိုးကိုတပ်ဆင်သည်။ ဝင်ရိုး၏ အတွင်းပိုင်းတစ်နေရာ၌ ခွေးသွားစိတ်ဘီးကြီးတပ်ကာ ထိုခွေးသွားစိတ်များနှင့် အံချ၍ အခြားခွေးသွားစိတ် ဘီးကြီးတစ်ခုကို ထောင်လျက်တပ်ဆင်သော ဝင်ရိုးတစ်ခုရှိရ၏။ ထိုဒုတိယ ခွေး 
သားစိတ်ဘီးဝင်ရိုးအောက်ပိုင်း၌ ကျောက်ပြားဝိုင်းစသည့် ကြိတ်ရန်ကိရိယာများကို တပ်ဆင်သည်။ ရဟတ်များကို လေလာရာဘက်သို့ လှည့်ပတ်နိုင်ရန် စက်ရုံအဆောက်အဦကို လက်ကိုင်တံဖြင့် လှည့်၍ရအောင် ဆုံလည်ပြုလုပ် ထားရသည်။ လေလာရာသို့ မျက်နှာမူမိသောအခါ ရဟတ်အရွက်များကို 
လေတိုး၍ လည်သောကြောင့် ယင်း၏ဝင်ရိုးလည်လေရာ ဝင်ရိုးနှင့်ဆက်လျက်ရှိသော ခွေးသွားစိတ်ဘီး၊ ကြိတ်ကျောက် စသည်တို့လည်း လည်လေသည်။ ဤကား ရှေးလေရဟတ်စက်များ၏ အခြေခံသဘောပင်တည်း။ တစ်ခေတ်ထက်တစ်ခေတ် တိုးတက်ကောင်းမွန်အောင် ပြုပြင်လာကြသော လေရဟတ်စက်များတွင် ရဟတ်ကို လေလာရာသို့လှည့်ပေးသော ဆုံလည်ကို အဆောက်အအုံ၏ အပေါ်ပိုင်းတွင် ထားသဖြင့် ပိုမိုလွယ်ကူလာ၏။ လေရဟတ်စက်များဖြင့် ဂျုံ၊ ပြောင်း၊ စပါး စသည်များကို အခွံချွတ် 
ခြင်း၊ ထောပတ်၊ ဒိန်ခဲ စသည်တို့ စီရင်ခြင်း စသောလုပ်ငန်းများအပြင် 
စပါးလှေ့ခြင်းများကိုပါ ပြုလုပ်နိုင်ခဲ့ကြသည်။

  

ယခုအခါတွင် လေရဟတ်စက်များသည် ရှေးကထက် များစွာ ကောင်းမွန်တိုးတက်လာခဲ့ရုံမက အခြားစက်များကဲ့သို့ပင် များစွာတွင်ကျယ် 
လျက်ရှိသော လုပ်ငန်းများကို လက်တွေ့လုပ်ကိုင်နိုင်ကြပြီဖြစ်၏၊ လေ ရဟတ်စက်များတပ်ဆင်ပုံ၊ လှည့်ပုံမှအစ အတွင်းစက်ကိရိယာများ တပ်ဆင် 
ပုံတို့တွင် ခေတ်မီနည်းများကိုသုံးကာ ကောက်စေ့များကို အခွံချွတ်ရုံ၊ ထောပတ်၊ ဒိန်ခဲ လုပ်ရုံမျှသာမဟုတ်တော့ဘဲ ရေစုတ်စက်များ၊ လျှပ်စစ်ဓာတ်အား ပေးစက်များကိုပင် မောင်းနှင်နိုင်ခဲ့လေသည်။ ထိုသို့ ခေတ်မီလေရဟတ်စက် 
များကို ၁၉၂၄ ခုနှစ်က မေဂျာဗီလောဆိုသူ ပြုပြင်တီထွင်ခဲ့သည်။ သူ၏ 
ပြုပြင်တီထွင်မှုသည် ရှေးစနစ်ဖြင့်လည်သော လေရဟတ်စက်များထက် 
အဆပေါင်းများစွာတွင်ကျယ်သော လုပ်ငန်းများကို လုပ်နိုင်လေရာ ပင်လယ်လေကောင်းစွာ ရရှိသောကမ္ဘာ့နိုင်ငံမျးစွာ၌ အသုံးပြုလျက်ရှိလေသည်။ ယခုခေတ် လေရဟတ်စက်များသည် ရှေးကကဲ့သို့ လေကြောင်းတည့်ရာသို့ 
လူကလှည့်မပေးရဘဲ အလိုအလျောက် လှည့်သွားစေရန်စီမံထားသည်။ 
အဆောက်အအုံများကိုလည်း သံဖြင့်ဆောက်လုပ်၍ အတွင်းစက်ကိရိယာတွင် 
လည်း အချင်း ၁၈ ပေမှ ၂ဝ အထိရှိသော ဘီးကြီးများ တပ်ဆင်ကာ လုပ်ကိုင်ကြပြီဖြစ်လေသည်။

ကိုးကား
-------

1. ↑  မြန်မာ့စွယ်စုံကျမ်း၊ အတွဲ(၁၂)
ဥရောပ ဖျံ
**ဝီဇယ်** (ဝါ) **မြွေပါမြီးတိုမျိုးရင်း** *(Mustelidae)* ဆိုသည်မှာ ဝီဇယ် (ဝါ) မြွေပါမြီးတိုများနှင့် ၎င်း၏မျိုးနွယ်တူများဖြစ်ကြသည့် ဖျံများ၊ ဆတ်ခလောက်များ၊ ကြောင်ပျံများ ပါဝင်သော ဇီဝမျိုးတူတိရစ္ဆာန်များအုပ်စု တစ်စုဖြစ်သည်။ ယင်းအုပ်စုသည် အသားစားနို့တိုက်သတ္တဝါများ မျိုးစဉ်*(Canivora)* ထဲတွင်ပါဝင်ပြီး ခွေးအသွင်ရှိ တိရစ္ဆာန်များ မျိုးစဉ်ခွဲအောက်တွင်ပါဝင်သော မျိုးရင်းအဆင့် အုပ်စုဖြစ်ပြီး ၎င်းအား ပါဏဗေဒအလိုအရ *မက်စတယ်လီဒီ(Mustelidae)* ဟုခေါ်သည်။

**ဝီဇယ်** (သို့) **မြွေပါမြီးတို မျိုးရင်း**သည် နို့တိုက်သတ္တဝါ မျိုးပေါင်းတွင် ပါဝင်သော မျိုးကွဲအများဆုံးနှင့် အုပ်စုအကြီးဆုံး မျိုးရင်းလည်းဖြစ်သည်။ ယင်းမျိုးရင်းဝင်တိရစ္ဆာန်များ၏ အရွယ်အစားသည်လည်း ကြွက်ကို အမဲလိုက်သော မြွေပါမြီးတိုအရွယ်မှ ၎င်းတို့ခန္ဓာကိုယ်ထက် အဆများစွာပိုကြီးသည့် သားကောင်ကို အမဲလိုက်သော မြွေပါခွေးဝံ *(Wolverines)* အရွယ်အထိ အမျိုးမျိုးရှိကြသည်။ ဝီဇယ်မျိုးနွယ်များသည် နေရာဒေမျိုးစုံ၌ နေထိုင်ကျက်စားကြသည်ကိုလည်း တွေ့နိုင်သည်။ ဥပမာ- ဖျံများသည် ရေထဲတွင် အများစုနေထိုင်ကျက်စားကြသော်လည်း၊ မြွေပါမြီးတိုမျိုးစိတ်တစ်ခုမှာ အာတိတ်ဒေသတွင် ကျက်စားသည်ကို တွေ့ရသည်။

လူသိများသော မျိုးရင်းဝင်တိရစ္ဆာန်များ
-------------------------------------

အောက်ပါတိရစ္ဆာန်များသည် လူသိများသော ဝီဇယ်မျိုးနွယ်ဝင် တိရစ္ဆာန်များဖြစ်သည် -

* မြွေပါမြီးတို
* မြွေပါမွေးရှည်
* မြွေပါဖြူ
* ခွေးတူဝက်တူ
* ဆတ်ခလောက်
* ဖျံ

၎င်းမျိုးရင်းတွင် မျိုးရင်းခွဲ နှစ်ခုဖြစ်သည့် ဖျံ *(Lutrinae)* နှင့် ကျန်မျိုးရင်းဝင်များ *(Mustelinae)* ဟု အုပ်စုနှစ်ခု ထပ်မံခွဲခြားထားသည်။

ကိုးကား
-------

1. ↑  mustelid။ *Dictionary.com Unabridged*။ Random House။
2. ↑   "Lineage Diversity and Size Disparity in Musteloidea: Testing Patterns of Adaptive Radiation Using Molecular and Fossil-Based Methods"  (2018-01-01). *Systematic Biology* **67** (1): 127–144. doi:10.1093/sysbio/syx047. PMID 28472434.
**NGC 3982** သည် အလယ်အလတ်တန်းစား ခရုပတ်ပုံစံ ဂလက်ဆီဖြစ်ပြီး ကြယ်စုတန်း အာရှာ မေဂျာမှ အလင်းနှစ် သိန်းပေါင်း ၆၈ ကွာဝေးသည်။ ယင်းအား UGC 6918 ဟုလည်းသိထားသည်။ ၁၇၈၉ ခုနှစ် ဧပြီလ ၁၄ ရက်တွင် ဝီလီယံ ဟာရှယ်မှ ရှာဖွေတွေ့ရှိခဲ့ပြီး ဂြိုဟ်ဆိုင်ရာ နက်ဗျူလာဟု မှားယွင်းသတ်မှတ်ခဲ့သည်။ NGC 3982 သည် M109 Group ၏ အစိတ်အပိုင်းဖြစ်သည်။ မြင်သာသော အရွယ်အစား ၁၂.၀ တွင် မြင်နိုင်ရန် တယ်လီစကုပ် လိုအပ်မည်ဖြစ်သည်။ တယ်လီစကုပ်အသေးစားဖြင့်ကြည့်ပါက ဂယ်လက်ဆီသည်
အလွန်မှေးမှိန်စွာ ပေါ်လာမည်ဖြစ်သည်။

ယေဘုယျ
------

NGC 3982 သည် Seyfert ဂယ်လက်ဆီဖြစ်ပြီး နဂါးငွေ့တန်း ဂယ်လက်ဆီ၏ သုံးပုံတစ်ပုံအရွယ်အစားရှိသော
အလင်းနှစ် ၃၀၀၀၀ အထိ ကျယ်ပြောလှသည်။ ဂယ်လက်ဆီသည် မိမိတို့ဆီမှ တစ်က္ကန့်လျင် ၁၁၉ ကီလိုမီတာနှုန်းဖြင်
ဝေးရာသို့ပြေးနေသည်။ ဂယ်လက်ဆီသည် ကျွန်တော်တို့ မိခင်ဂယ်လက်ဆီနှင့် ဆင်တူကာ အလယ်ဗဟိုတွင် တွင်းနက်တည်ရှိပြီး ခရုပတ်လက်မောင်းအနားတွင် ကြယ်များ ဖွဲ့တည်လျက်ရှိသည်။ ယင်းနေရာများတွင်
ဆူပါနိုဗာများအား ရှာတွေ့ရတတ်သည်။

ဆူပါနိုဗာ 1998aq
----------------

အကျယ်တဝင့် ဖော်ပြထားသောဆောင်းပါး - ဆူပါနိုဗာ
၁၉၉၈ ခုနှစ်တွင် NGC 3982 တွင် ဆူပါနိုဗာတစ်ခု ဖြစ်ပွားခဲ့သည်။ ယင်းအား ဗြိတိသျှလူမျိုး ဝါရင့်နက္ခတ္တပညာရှင် Mark Armstron မှ ရှာဖွေတွေ့ရှိခဲ့ပြီး တွေ့ရှိချိန်တွင် မြင်သာသော အရွယ်အစား ၁၄.၉ ရှိခဲ့သည်။ ယင်းသည် ၂ ရက်ခန့် တောက်ပနေခဲ့သည်။ ဆူပါနိုဗာဖြစ်ရပ်များသည် နှစ်တစ်ရာကြာတိုင်း ဖြစ်ပွားလေ့ရှိကာ
နက္ခတ္တပညာရှင်များသည် NGC 3982 အား အဆင့်မြင့်တယ်လီစကုပ်များဖြင့် လေ့လာရန် စိုင်းပြင်လျက်ရှိကြသည်။

ကျမ်းကိုး
---------

1. 1 2 3 4 5 6 7 8  NASA/IPAC Extragalactic Database။ *Results for NGC 3982*။  2006-11-16 တွင် ပြန်စစ်ပြီး။
2. ↑  Riess, Adam G. (2005). "Cepheid Calibrations from the Hubble Space Telescope of the Luminosity of Two Recent Type Ia Supernovae and a Redetermination of the Hubble Constant". *Astrophysical Journal* **627** (2): 579–607. doi:10.1086/430497. Bibcode: 2005ApJ...627..579R.
3. ↑  NGC 3982. *Students for the Exploration and Development of Space*. Retrieved March 3, 2009
4. ↑  Circumnuclear Star Forming Activity in NGC 3982။ IOP Publishing (21 April 2008)။  25 June 2014 တွင် ပြန်စစ်ပြီး။

NGC 3982

ပြင်ပလင့်
---------

* Spiral Galaxy NGC 3982 @ SEDS NGC objects pages Archived 27 September 2006 at the Wayback Machine.
* The Distance to Supernova 1998aq in NGC3982 Arxiv, 2001
* NGC 3982 at ESA/Hubble
* Circumnuclear Star Forming Activity in NGC 3982 Archived 4 March 2016 at the Wayback Machine.
စတုတ္ထအောဖို့နယ်စား 
ဘွဲ့ရ ဟိုရေ့ ဝါလပိုသည် ဗြိတိန်နိုင်ငံမှ နိုင်ငံရေးခေါင်းဆောင် ဆာရော 
ဗတ်ဝါလပို၏ သားအငယ်ဆုံး ဖြစ်သည်။ လန်ဒန်မြို့တွင် ၁၇၁၇ ခုနှစ်၊ 
စက်တင်ဘာလ ၂၄ ရက်နေ့၌ ဖွားမြင်၍ အီတန်ကျောင်းနှင့် ကိမ်းဗရစ် 
တက္ကသိုလ်၊ ဘုရင့်ကောလိပ်ကျောင်းတို့တွင် ပညာသင်ကြားခဲ့သည်။ ၁၇၄၁ 
ခုနှစ်မှ ၁၇၆၈ ခုနှစ် အထိ ပါလီမန်လွှတ်တော်အမတ်အဖြစ် ရွေးကောက် 
တင်မြှောက်ခြင်းကို ခံခဲ့ရသော်လည်း နိုင်ငံရေးဘက်၌ ထင်ရှားခဲ့သူကား 
မဟုတ်ချေ။ ခေတ်အခြေအနေကို မှတ်တမ်းတင်ခဲ့သူ အဖြစ်ဖြင့်သာ ထင်ရှားလေသည်။
ဖခင်ဖြစ်သူ၏ မျက်နှာကြောင့် ဟိုရေ့ဝါလပိုသည် နိုင်ငံရေးဆိုင်ရာ အလုပ်အကိုင်ရာထူး အမျိုးမျိုးတို့ကို ရရှိခဲ့သည်။ သို့ရာတွင် 
သူသည် စာပေဘက်၌လည်းကောင်း၊ အဆောက်အအုံ ပညာဘက်၌လည်း 
ကောင်း၊ ရှေးဟောင်းပစ္စည်း စုဆောင်းရေးဘက်၌လည်းကောင်း၊ ပို၍ စိတ် 
ဝင်စားလေသည်။ ထို့ကြောင့် စာရေးခြင်း၊ နေအိမ်ကို ပုံစံတစ်မျိုးပြင်၍ 
ဆောက်လုပ်ခြင်း၊ ရှေးဟောင်းအိမ်ထောင်ပရိဘောဂ၊ ပန်းချီကား စသည်တို့ 
ကို စုဆောင်းခြင်းဖြင့် အချိန်ကုန်စေခဲ့သည်။
၁၇၄၇ ခုနှစ်တွင် ဟိုရေ့ဝါလပိုသည် မစ်ဒဲဆက်နယ် တွစ်ကင် 
ဟမ်မြို့အနီး၌ ဂေါ့သပုံစံ ရဲတိုက်ကိုတည်ဆောက်၍ နေထိုင်သည်။ ကိုယ်ပိုင် 
စာပုံနှိပ်စက်ကိုလည်း တည်ထောင်သည်။ သူရေးသားသော စာပေများသည် 
လည်း စိတ်ကူးယဉ်စာပေမျှလောက်သာဖြစ်သည်။ ၁၇၆၄ ခုနှစ်တွင်ရေးသော 
*အော့တရန်တိုရဲတိုက်* မှာ ထိတ်လန့်ဖွယ်ရာ ဝတ္ထုဖြစ်သည်။ သို့ရာတွင် 
သူရေးခဲ့သော ဆောင်းပါးစာများ၊ မှတ်တမ်းများသည်ကား ၁၈ ရာစုနှစ် 
အတွင်းက အင်္ဂလန်နိုင်ငံရှိ လူတို့နေထိုင်ပုံစနစ်ကို ဖော်ပြထားသဖြင့် ထင်ရှားပေသည်။
ဟိုရေ့ဝါလပိုသည် ၁၇၉၁ ခုနှစ်တွင် အောဖို့နယ်စားဘွဲ့ကို ဆက်ခံရရှိသည်။ ၁၇၉၇ ခုနှစ် မတ်လ ၂ ရက်နေ့တွင် လန်ဒန်မြို့၌ ကွယ် 
လွန်လေသည်။

ကိုးကား
-------

1. ↑  မြန်မာ့စွယ်စုံကျမ်း၊ အတွဲ(၁၂)
**သာဓုခေါ်သံ နတ်ပြည်ညံ** ကဗျာကို မောင်းထောင်းဦးကျော်လှ ရေးသားခဲ့သည်။ သံချို ကဗျာအမျိုးအစားဖြစ်သည်။

သာဓုခေါ်သံ နတ်ပြည်ညံ
--------------------

တည်အခြေ ပြည် ရွှေလင်းတွင်မှ၊ ပြုံးမင်းပြူညီအကိုတို့၊ ရွှေဗဟိုရ်အောင်စည်ရွမ်းလို့၊ စိုက်နန်းတည် စံတော်ရာတဲ့၊ မဏ္ဍလာဟံသာနဂရ ငယ်က၊ ဖေဘရွှေငွေပေါသူနှင့်၊ မယ်စောဖူးစာဖက်ပေကြ၊ ကမ္ဘာပျက်ဝေ ရွှေဝစစ်ကိုင်းသို့၊ သူပုန်တွေဒဂုန်က ဝိုင်းလာတော့၊ အရိုင်းကို နှိမ်ကာချနိုင်တဲ့၊ တိုင်းသိင်္ဃ နန်းမြို့သူ။  

  

လှအရွယ် မမယ်ကြီးတဲ့၊ သမီးခြွေအရံငဲ့ပြင်၊ အမွေခံ စေနံ ပွားစေတဲ့ချစ်သားမောင်မောင်စိန်နှင့်၊ ဘုရားမာရဇိန် ရွှေအင်ပင်သို့၊ ငွေတင်ပြင်ဗွေပလ္လင်စံတဲ့၊ နိမ္မိတံ ရုပ်တော်ဖမ်းလို့၊ ဘော်ဆွမ်းဖြူ ကပ်လှူသဘို့၊ ဂန္ဓကုဋီတိုက်ကယ်နှင့် ဤ၌ပင် အာဝါသံဘို့၊ သာလာယံ ဒါနံစရပ်ကို၊ ဇောပြတ်၍လှူ။  

  

ဂေါဝရဂံ ပုသိမ်မှီတဲ့၊ တောတပသသီ ယောဂီဝစရတို့၊ ရညဝါ ခိုလလှုံဘို့၊ နှစ်ထောင်ကုန် နှစ်ဆောင်ကျောင်းငဲ့ပြင်၊ အလောင်းရှင်မြတ်ဘုရား၏၊ တပ်သာတွေဗိုလ်သေနင်တို့၊ ပြေတညင်သည် ပခိုးက၊ သည်ပိုးကာ ရတနာသပိတ်ကိုဖြင့်၊ ပထဗျာဒိပ်၊ မြင်သာဘုရားဟု၊ နှံထား၍တည်တော်မူ၊ ပြည်တော်သူတို့၊ ဥသျှောင်ပန်း။  

  

ကွန်းပြာသာဒ်ကဲပြင်၊ ယွန်းတတ်ထွေ နတ်လှေကားနှင့်၊ ရှေလျားစွာ ဘုရားလာတဲ့ လမ်းတွင်မှ၊ စောင်းတန်းသွယ်ဆန်းကြယ်တဲ့ စမုတ်တွေတို့၊ အတန်တန် ကြံဖန်၍လုပ်ရာက၊ နံချုပ်ကာ ဝညာဉ်လျောရှာနှင့်၊ မယ်စော ကြင်သူမိက၊ ဒုပီကာ၊ ကြာကလပ်ကယ်နှင့်။ သဒ္ဓါထပ်မံကုသိုလ်ပြုသောကြောင့်၊ ပြာသာဒ်တကာ နတ်ရွာက ရှူပါလို့၊ သာဓုသံခေါ်ကာအံ့ရှာလိမ့်၊ တသောင်းကျော်တန်၊ တန်ဆောင်းအပေါ်က ဖြန့်ပေတဲ့၊ စောင်းတန်းလှေကား။

မှတ်ချက်
--------

ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

ကိုးကား
-------
| ပိဋကတ် သုံးပုံ |
| --- |
| ဝိနယပိဋက |
| * ပါရာဇိကဏ်
* ပါစိတ်
* မဟာဝဂ်
* စူဠဝါ
* ပရိဝါ
 |
| သုတ္တန်ပိဋကတ် |
| * ဒီဃနိကာယ်
* မဇ္ဈိမနိကာယ်
* သံယုတ္တနိကာယ်
* အင်္ဂုတ္တရနိကာယ်
* ခုဒ္ဒကနိကာယ်
 |
| အဘိဓမ္မာပိဋကတ် |
| * ဓမ္မသင်္ဂဏီ
* ဝိဘင်း
* ဓာတုကထာ
* ပုဂ္ဂလပညတ်
* ကထာဝတ္ထု
* ယမိုက်
* ပဋ္ဌာန်း
 |
| * ရှု
* ပြော
* ပြင်
 |

ဘုရားရှင်က ၇-နှစ်အရွယ် ရှင်ရာဟုလာအား ကလေးသူငယ်ဘာဝ မုသာဝါဒမှ ရှောင်ကြဉ်ရန်အတွက် ရေခွက်ဥပမာ, စစ်မြေပြင်ဆင်ဥပမာ နှစ်မျိုး, ကြေးမုံ(မှန်) ဥပမာတို့ဖြင့် ဩဝါဒပေးတော်မူပြီး ရှေးခေတ်, ယခုခေတ်, နောက်ခေတ် သမဏ, ဗြာဟ္မဏများ ကာယကံ, ဝစီကံ, မနောကံတို့ကို သုတ်သင်ကြပုံ ဟောတော်မူသည့်သုတ်။

အဋ္ဌကထာ၌ -ဆူးဥပမာဖြင့် ရှင်ရာဟုလာ၏ ထက်မြက်ပုံ, ရှင်ရာဟုလာ ရှင်ပြုပုံ, ရာဟုလောဝါဒသုတ်တော်များ ဟောတော်မူပုံကို ပြဆိုထားပါသည်။

မိမိ, သူတစ်ပါးနှစ်ဦးသား ချမ်းသာရန်
----------------------------------

ရာဟုလာ. .. ငါ မေးမည့် စကားကို သင် ဘယ်လို သဘောရသနည်း၊ ကြေးမုံမှန်ပြင်သည် အဘယ်အကျိုး ရှိပါသနည်း ရာဟုလာ၊ အပြစ်ကိုဆင်ခြင်ခြင်း အကျိုး ရှိပါသည် ဘုရား၊ 

ရာဟုလာ. .. ဤနည်းအတိုင်းပင် စဉ်းစားဆင်ခြင်ကာ ကိုယ်ဖြင့် အလုပ်လုပ်ရမည်, 

နှုတ်ဖြင့် အလုပ်လုပ်ရမည်, 

စိတ်ဖြင့် အလုပ်လုပ်ရမည်၊ 

ရာဟုလာ. .. ကိုယ်ဖြင့် အလုပ်လုပ်မည်ရှိသောအခါ ငါ၏ ဤကာယကံမှုသည် မိမိအတွက်လည်း ဆင်းရဲပင်ပန်း,

သူတပါးအတွက်လည်း ဆင်းရဲပင်ပန်း, 

မိမိ သူတပါး နှစ်ဦးသားအတွက်လည်း ဆင်းရဲပင်ပန်းဖို့ ဖြစ်လေမည်လားဟု ဆင်ခြင်ရမည်၊ 

ငါ၏ ဤကာယကံမှုသည် ဆင်းရဲကို ဖြစ်စေ၍ 

ဆင်းရဲသောအကျိုး ရှိသော ကံများဖြစ်လေမလားဟု ဆင်ခြင်ရာ၏၊ 

ရာဟုလာ. .. အကယ်၍ သင် ဆင်ခြင်သောအခါ မိမိလည်း ဆင်းရဲ၊ သူတပါးလည်း ဆင်းရဲဖို့ ဖြစ်သည်၊ ဒုက္ခကိုဖြစ်စေ၍ ဆင်းရဲသော အကျိုးရှိသည်ဟု သင် ထင်မြင်လျှင် ဤသို့သောကာယကံကို သင် မည်သည့်နည်းနှင့်မျှ မပြုသင့်၊ 

ရာဟုလာ အကယ်၍ သင် ဆင်ခြင်သောအခါ မိမိလည်း ဆင်းရဲ, သူတပါးလည်း ဆင်းရဲဖို့ မဖြစ်၊ ချမ်းသာခြင်းကို ဖြစ်စေ၍ ချမ်းသာသောအကျိုး ရှိသည်ဟု သင် ထင်မြင်လျှင် ဤသို့သော ကာယကံကို သင် မချွတ်ပြုရမည်။' (ဝစီကံ, မနောကံ အလားတူ)။

ကိုးကား
-------

1. ↑  -မ၊၂၊၇၇-၈၃။ မ၊မြန်၊၂၊၈၄-၉၀။ မ၊ဋ္ဌ၊၃၊၈၈-၉၁။ မ၊ဋီ၊၃၊၅၉-၆၁။

-မဇ္ဈိမနိကာယ၊ မဇ္ဈိမပဏ္ဏာသ၊ ၂-ဘိက္ခုဝဂ္ဂ၊ ပဌမသုတ်။
2. ↑  ပခုက္ကူမြို့ မဟာဝိသုတာရာမတိုက်၊ သာသနဓဇ သိရီပဝရ ဓမ္မာစရိယ၊ B.A (ဝိဇ္ဇာဂုဏ်ထူး-သီရိလင်္ကာ)၊ အဂ္ဂမဟာပဏ္ဍိတ ဘဒ္ဒန္တ ကေလာသမဟာထေရ် **တိပိဋကသူစိကျမ်း** နှင့် နိုင်ငံတော်ပရိယတ္တိသာသနာ့ တက္ကသိုလ် (ရန်ကုန်) ဒုတိယပါမောက္ခချုပ်၊ အဂ္ဂမဟာပဏ္ဍိတ ဘဒ္ဒန္တကုမာရထေရ် **တိပိဋက သုတ္တသူစိ ဝိဘာဝိနီ**
3. ↑  (မဇ္ဈိမပဏ္ဏာသပါဠိတော်၊ အမ္ဗလဋ္ဌိကရာဟုလောဝါဒသုတ်)
4. ↑  လူသေလူဖြစ် ဝါဒါနုဝါဒဝိနိစ္ဆယ
Ambalama from Panavitiya dating to 1700s or before
**အမ်ဘလမ** သည် သီရိလင်္ကာနိုင်ငံတွင် ဘုရားဖူးများ၊ ခရီးသွားများနှင့် ကုန်သည်များ နားနေနိုင်ရန် တည်ဆောက်ခဲ့သည့် အဆောက်အဦတစ်ခု ဖြစ်သည်။ ပုံပါအဆောက်အဦသည် ခရီးသွားများ အရိပ်အာဝါသ ရရှိစေရန် ရည်ရွယ်ကာ တည်ဆောက်ခဲ့သည့် နမူနာပုံစံတစ်ခု ဖြစ်သည်။ အမ်ဘလမတွင် ဝင်ရောက်နားခိုနေထိုင်သူများသည် မည်သည့်အခကြေးငွေမှ ပေးဆောင်ရန် မလိုအပ်ပေ။

စာပေ
----

Salalihini and Gira sandeshas တို့တွင် အမ်ဘလမနှင့် ပတ်သက်သည့် အချက်အလက်များ ရှိကြသည်။

ထင်ရှားသည့် အမ်ဘလမများ
----------------------

* Appallagoda Ambalama
* Giruwa Ambalama
* Kadugannawa Ambalama
* Panavitiya Ambalama
* Pita Kotte Gal Ambalama

ပြင်ပလင့်များ
-------------

* Ambalamas in Sri Lanka (in Sinhala)

ကိုးကား
-------

1. ↑  Ambalama: A Stopover On A Journey, Explore Sri Lanka။ 3 March 2016 တွင် မူရင်းအား မော်ကွန်းတင်ပြီး။  24 January 2021 တွင် ပြန်စစ်ပြီး။
2. ↑  Ambalama, a symbol of our heritage (Sunday Observer)။ 6 June 2014 တွင် မူရင်းအား မော်ကွန်းတင်ပြီး။  24 January 2021 တွင် ပြန်စစ်ပြီး။
3. ↑  THE ‘AMBALAMA’ (The Island)။ 4 March 2016 တွင် မူရင်းအား မော်ကွန်းတင်ပြီး။  24 January 2021 တွင် ပြန်စစ်ပြီး။
**အမ်ကျုဘ်** (အင်္ဂလိပ်: mTube) သည် ဗွီဒီယိုဖိုင်များကို အင်တာနက်ပေါ်သို့ လွှင့်တင်ရသော ဝက်ဘ်ဆိုဒ်တစ်ခုဖြစ်ပြီး အခမဲ့ကြည့်ရှုနိုင်သည်။ ယူကျု(ဘ်)ဝက်ဘ်ဆိုဒ်နည်းတူ အမ်ကျုပေါ်တွင် နည်းပညာဆိုင်ရာများ၊ ဒေသန္တရဗဟုသုတများ၊ သီချင်း၊ ရုပ်ရှင်များကို လွှင့်တင်ပြီး နိုင်ငံသူနိုင်ငံသားများအား ဗဟုသုတများစွာကို ပေးနိုင်ရန်နှင့် ဝါဒဖြန့်နိုင်ရန် လုပ်ဆောင်နေသော ဝက်ဘ်ဆိုဒ်တစ်ခုဖြစ်သည်။ 

အမ်ကျုဘ်ကို ပြန်ကြားရေးဝန်ကြီးဌာနမှ ပိုင်ဆိုင်ထားသည်။

သမိုင်း
-------

၂၀၂၁ မြန်မာနိုင်ငံစစ်အာဏာသိမ်းခံရခြင်းဖြစ်စဉ် အပြီးတွင် အစိုးရပိုင်မီဒီယာဖြစ်သော မြန်မာ့အသံနှင့်ရုပ်မြင်သံကြားနှင့် တပ်မတော်ပိုင် မြဝတီရုပ်မြင်သံကြားတို့၏ ယူကျုဘ်ချန်နယ်များကို ဂူဂယ်မှ ပိတ်ပင်ခဲ့သည်။ ပြန်ကြားရေးဝန်ကြီးဌာနအနေဖြင့် ဖေ့စ်ဘွတ်ခ်၊ ယူကျု(ဘ်)စအရှိသော ဆိုရှယ်မီဒီယာများပေါ်တွင် သတင်းများကို ကန့်သတ်ခြင်း၊ ဖြုတ်ချခြင်း များ ကြုံတွေ့နေရသည့်အတွက် ယူကျု(ဘ်)ကဲ့သို့ အသုံးပြုနိုင်သော Mtube Live Streaming Platform တစ်ခုကို တီထွင်ဆောင်ရွက်နေခြင်းဖြစ်သည်။

အမ်ကျုဘ်ကို United Info-Sec ကုမ္ပဏီမှ နည်းပညာကဏ္ဍကို ဦးဆောင်ရေးဆွဲနေခြင်းဖြစ်သည်။

ကိုးကား
-------

1. ↑
2. ↑
3. ↑
**ကွမ်တမ်မက္ကင်းနစ်** (အင်္ဂလိပ်: Quantum mechanics) ကို ကွမ်တမ်ရူပဗေဒ သို့မဟုတ် ကွမ်တမ်သီအိုရီ ဟူ၍လည်း ခေါ်ဆိုကြသည်။ ကွမ်တမ်စက်ကွင်းသီအိုရီ သည်လည်း ကွမ်တမ်မက္ကင်းနစ်၏ အစိတ်အပိုင်းဖြစ်သည်။ ကွမ်တမ်မက္ကင်းနစ်သည် ရူပဗေဒ၏ အခြေခံကိုင်းခွဲတစ်ခုဖြစ်ပြီး အက်တမ်နှင့် အက်တမ်အောက်အမှုန်များဖြစ်သည့် ဖိုတွန်၊ အီလက်ထရွန် စသည်တို့နှင့် သက်ဆိုင်သော ဘာသာရပ်ဖြစ်သည်။ ကွမ်တမ်ဖြစ်ရပ်များသည် ပလန့်ကိန်းသေ (Plank's Constant) ၏ ဆတိုးကိန်းပြည့်များဖြင့် ဖြစ်ပေါ်ကြောင်း လေ့လာတွေ့ရှိရသည်။ အက်တမ်အောက် အမှုန်လောကတွင် စွမ်းအင်များ ဖလှယ်သည့်အခါ၊ ထုတ်လွှတ်သည့်အခါများတွင် စိတ်ကြိုက်ပမာဏဖြင့် ထုတ်လွှတ်ခြင်း မရှိဘဲ ပလိန့်ကိန်းသေ၏ ဆတိုးအပြည့်ကိန်းဖြစ်သော ပမာဏများဖြင့်သာ ထုတ်လွှတ်သည်။ ၎င်းသည် စွမ်းအင်ကို သတ်မှတ်ထားသည့်ပမာဏများ(Quanta) ဖြင့်သာ ထုတ်လွှတ်သောကြောင့် ကွမ်တမ်မက္ကင်းနစ် (Quantum mechanics) ဟု ခေါ်ဆိုခြင်း ဖြစ်သည်။ ဤသဘောတရားသည် ရှေးရိုးရူပဗေဒ သဘောတရားဖြင့် မည်သို့မှ ရှင်းမပြနိုင်သည့် ကိစ္စဖြစ်သည်။

၁၉၀၀ ခုနှစ် တွင် ဝတ္တုနက်၏ရောင်ခြည်ထုတ်လွှတ်ခြင်း (Black-body radiation) ပြဿနာအပေါ် မက်စ် ပလန့် (Max Plank) ၏ ဖြေရှင်းချက်နှင့် ၁၉၀၅ ခုနှစ်တွင် အဲလ်ဘတ် အိုင်းစတိုင်း၏ အလင်းလျှပ်စစ် အကျိုး (Photoelectric effect) ကိုဖြေရှင်းပေးသည့် ကွမ်တမ်သဘောတရား အခြေပြု သီအိုရီတို့မှ စတင်၍ ကွမ်တမ်မက္ကင်းနစ် ပညာရပ်သည် တဖြည်းဖြည်း ဖွံ့ဖြိုးလာခဲ့သည်။

ကွမ်တမ်မက္ကင်းနစ် ဆိုင်ရာ သီအိုရီများကို အသုံးပြုသည့် ထင်ရှားသော ကိစ္စရပ်များမှာ စူပါလျှပ်ကူးသံလိုက်၊ အလင်းလွှတ်ဒိုင်အုတ်နှင့် လေဆာအလင်း၊ ထရန်စစ်စတာနှင့် တပိုင်းလျှပ်ကူးပစ္စည်းများဖြစ်သည့် မိုက်ကရိုပရောဆက်ဆာ၊ ဆေးရုံများတွင် အသုံးပြုသည့် MRI ဓာတ်မှန်စက် စသည်တို့ ဖြစ်သည်။

ကိုးကား
-------
**ဒါ ငါ့တစ်ယောက်တည်းရဲ့ကလေး** (အင်္ဂလိပ်: Nobody's Baby But Mine) သည် ၁၉၉၇ ခုနှစ်တွင် ရေးသားသည့် ဆူဆန် အဲလိဇဘတ် ဖီးလစ်၏ အချစ်ဝတ္ထုတစ်ပုဒ် ဖြစ်သည်။ သားသမီးချစ်ကိုဖော်ပြသည့်ဝတ္ထုအဖြစ် ကဏ္ဍခွဲနိုင်ပြီး အေဗွန်စာအုပ်တိုက်မှ ဖြန့်ချိသည်။

ဇာတ်လမ်းအကျဉ်း
--------------

ရူပဗေဒပါမောက္ခ ဒေါက်တာ ဂျိန်း ဒါလင်တန်မှာ ၃၄ နှစ်မြောက် မွေးနေ့ကို မျက်ရည်များဖြင့် ကုန်ဆုံးလိုက်ရသည်။ ခေတ်ရှေ့ပြေးသော မိန်းမတစ်ယောက်ဖြစ်သည့်အားလျော်စွာ ကလေးလိုချင်သော်လည်း ယောက်ျားတော့ မလိုချင်ပေ။ သာမန်ယောက်ျားတစ်ယောက် သို့ မိန်းမ မလိုချင်သည့် ခပ်ပေါ့ပေါ့ယောက်ျားတစ်ယောက်သည်သာ အဆင်ပြေမည် ဖြစ်သည်။ ထို့ကြောင့် ချီကာဂိုစကား ဘောလုံးအသင်း၏ နောက်တန်းလူ ကယ်ဗင် ဘွန်နာကို ရွေးချယ်လိုက်သည်။ အစီအစဉ်ချပြီး ဖြစ်လာသည့်အမှားတချို့ကို ပြန်လည်ပြင်ဆင်ရင်း ရည်မှန်းချက်အောင်မြင်သွားသည်။ သူ့အကြံအစည်အတိုင်းဖြစ်လာသော်လည်း ကယ်ဗင် အနေဖြင့် သူ၏မရိုးသားမှုကို သိသွားတော့သည်။ မိသားစုဘဝကို မခံစားဖူးသော ဂျိန်းနှင့် မိသားစု၏ အပယ်ခံဘဝမှလာသည့် ကယ်ဗင်တို့မှာ ကလေးဆိုသည့် ဝေါဟာရနှင့်တွေ့သည့်အခါ စိတ်ထားများပြောင်းလဲကုန်သည်။

အဓိကဇာတ်ကောင်များ
-----------------

* ဂျိန်း ဒါလင်တန် (ယောက်ျားမလိုချင်ဘဲ ကလေးရချင်သူ)
* ကယ်ဗင် ဘွန်နာ (ဂျိန်း၏ပစ်မှတ်အဖြစ် သတ်မှတ်ခံရသူ)

ဆု၊ တံဆိပ်များ
--------------

၁၉၉၈ တွင် အကောင်းဆုံးဝတ္ထုအဖြစ် ရီတာဆု ချီးမြှင့်ခံရသည်။

ကိုးကား
-------

1. ↑  Susan Elizabeth Phillips (1997) "Nobody's Baby But Mine", Avon Books
2. ↑  http://www.rwanational.org/cs/contests\_and\_awards/rita\_awards/past\_winners
**အဘိုး**သည် မြန်မာ့မိရိုးဖလာကိုးကွယ်ကြသည့် နတ်တစ်ပါး ဖြစ်သည်။

သမိုင်း
-------

အဘိုးနှင့် ပတ်သက်သည့် ခုနှစ်သက္ကရာဇ်နှင့် မြို့ရွာကို မသိရှိရပေ။ အဘိုးသည် တံငါ၊ မုဆိုးအလုပ်ဖြင့် အသက်မွေးပြီး မွန်လူမျိုး ဘိုးတော်ကရင်၊ အချို့ကမူ ဗမာကရင်လူမျိုး "အပိုး" ဟု ပြောကြသည်။ 

အဘိုးအား နတ်ဘဝမရောက်မီ လူ့ဘဝ၌ပင် ရပ်ရွာများတွင် နတ်ကန္နားပေးသည့်အခါတွင် ၎င်းအတွက် တစ်ပွဲတင်ဆက်ပသကြရသည့်အတွက် "တစ်ပွဲစားကြီး" ဟုလည်း ခေါ်ကြသည်။ တစ်နေ့သောအခါတွင် အဖိုးသည် နောက်ပါများနှင့် တောထဲသို့ အမဲပစ်ထွက်သွားရာ လူအများရှေ့တွင်ပင် ပျောက်ကွယ်သွားပြီး နတ်ဘဝသို့ ရောက်သွားသည်ဟု ဆိုကြသည်။

ကိုးကွယ်ယုံကြည်မှု
------------------

အဘိုးသည် ပင်လယ်ပိုင်းတွင် အထူးထင်ရှားသဖြင့် ရေခရီးဖြင့် သွားလာသူများသည် ရိုသေစွာ ပင့်မြှောက်ကြရသည်။ ထို့ပြင် ရေငန်ပိုင်ဦးရှင်ကြီးကို တင်မြှောက်သည့်အခါတွင်လည်း အဘိုးအတွက် အောင်ပွဲတစ်ပွဲ တင်ဆက်ကြရသည်။

အဘိုးသည် နားလေးသဖြင့် အဘိုးအား တင်မြှောက်သည့်အခါတွင် "အဘိုး အဘိုး အဘိုး"ဟု သုံးကြိမ် ကျယ်လောင်စွာအော်ခေါ်ပြီးမှ တင်မြှောက်ကြရသည်။

ကိုးကား
-------

1. 1 2 3  ဦးထွေးဟန် (ဇူလိုင် ၁၉၉၁)။ *မြန်မာ့မိရိုးဖလာဓလေ့ နတ်သမိုင်း*။ ရန်ကုန်: ရွှေပုရပိုက်စာပေ။
၁၉၆၁ ဒီဇင်ဘာလ ၁၉ ရက်နေ့တွင် မွေးဖွားသော အဘီဂျေးလ် ပီးယားပွန့်တ် ဂျွန်ဆင် သည် အမေရိကန် လုပ်ငန်းရှင် အမျိုးသမီး တစ်ဦးဖြစ်သည်။ ဂျွန်ဆင် သည် ကိုယ်ရေးကိုယ်တာ နှင့် လုပ်ငန်းနေရာများ ရင်းနှီးမြုပ်နှံပေးသော Fidelity ရင်းနှီးမြှုပ်နှံခြင်းဆိုင်ရာ လုပ်ငန်းများ ၏ အကြီးအကဲ သမ္မတ ဖြစ်သည်။ Fidelityသည် သူမ၏ ဖခင် Edward ဂျွန်ဆင် ဦးဆောင်ခဲ့သော လုပ်ငန်းဖြစ်သည်။

ပညာအရည်အချင်းနှင့် လုပ်ငန်းကျွမ်းကျင်မှု
----------------------------------------

ဂျွန်ဆင် သည် Buckingham Browne & Nichols school မှ အခြေခံပညာ အထက်တန်းအောင်ပြီး၊ William Smith College တွင် ကောလိပ် တက်ပြီး ၁၉၈၄ ၌ B.A. in art history ကို ရရှိခဲ့သည်။ ၁၉၈၈ တွင် ဟားဒ်ဗတ် စီမံခန့်ခွဲကျောင်းမှ M.B.A ဘွဲ့ကို ရရှိခဲ့သည်။ သူမသည် Massachusetts ပြည်နယ်ရှိ Milton အရပ်တွင် နေထိုင်သည်။
Booz Allen & Hamilton တွင် အတိုင်ပင်ခံရာထူးနှင့် ၁၉၈၅ မှ ၈၆ အထိသူမ၏ MBA ဘွဲ့ကို အကျိုးရှိရှိ အသုံးချ လုပ်ကိုင်ပြီးနောက် အဖေဖြစ်သူ၏ ကုမ္ပဏီ (Fidelity အရင်းအနှီးလုပ်ငန်းများ) တွင် ရှယ်ယာတန်ဖိုး စာရွက်စာတမ်းများ စီမံခန့်ခွဲသူ အဖြစ် ၁၉၈၈ ခုနှစ်မှ ၁၉၉၇ အထိ ဝင်ရောက်လုပ်ကိုင်ခဲ့သည်။ ၁၉၉၇ ခုနှစ်တွင် သူမအား Fidelity ကုမ္ပဏီ၏ စီမံခန့်ခွဲရေးနှင့် သုတေသန အပိုင်းရှိ အုပ်ချူပ်ရေးရာထူး သို့ ရာထူး တိုးပေးခြင်း ခံရပြီး၊ ၎င်းအပိုင်း၏ အုပ်ချူပ်ရေး အကြီးအကဲ သမ္မတ အဖြစ် ၂၀၀၁ မှ ၂၀၀၅ ခုနှစ် လုပ်ကိုင်ခဲ့ပြီး ၂၀၀၈ ခုနှစ်တွင် Fidelity ကုမ္ပဏီ၏ အငြိမ်းစားယူခြင်းနှင့်သက်ဆိုင်သော ဝန်ဆောင်မှုများကို လုပ်ကိုင်သည့် Fidelity Institutional Retirement Services တွင် ဝင်ရောက် လုပ်ကိုင်သည်။ လက်ရှိ အနေအထားတွင် ဂျွန်ဆင်သည် ငွေအရင်းအနှီးဈေးကွက် ထိန်းသိမ်းရေး ကော်မတီ တွင် အသင်းဝင် တစ်ဦး အနေနှင့် ဆောင်ရွက် နေသည်။

ရရှိခဲ့သောဆုများ၊ ဘွဲ့များ နှင့် အသင်းဝင်ခဲ့သောလူမှု အဖွဲ့အစည်းများ
-------------------------------------------------------------------

ဂျွန်ဆင်သည် SIFMA (Securities Industry and Financial Markets Association ) အသင်းကြီး ၏ ဘုတ် အဖွဲ့ဝင် ဒါရိုက်တာ တစ်ယောက်ဖြစ်သည်။

ကြွယ်ဝချမ်းသာမှုများ
--------------------

သူမသည် ကမ္ဘာ့ ၂၂ ယောက်မြောက် အချမ်းသာဆုံးနေရာ တွင်ရှိသည်။ လက်ရှိသူမ၏ ပိုင်ဆိုင်မှုမှာ ၂၀၁၀ တွင် အမေရိကန်ဒေါ်လာ ၁၁.၃ ဘီလီယံ အထက် ရှိသည်။ သူမ၏ အဖေသည် အမေရိကန်ဒေါ်လာ ၈ သန်းနှင့် ကမ္ဘာ့အချမ်းသာဆုံး ၈၅ ယောက်မြောက်တွင် ရှိသည်။
ဆရာတော် ဦးကဝိ(စွန်းလွန်း ဆရာတော်ဘုရားကြီး)
**စွန်းလွန်းဆရာတော်ဘုရားကြီး**သည် သက္ကရာဇ် ၁၂၃၉ ခုနှစ်၊ တစ်ပေါင်းလဆန်း ၂ ရက်၊ တနင်္လာနေ့ နံနက် ၃ 
ချက်တီးကျော်အချိန်၌ အထက်မြန်မာပြည်၊ မြင်းခြံမြို့အနီး 
စွန်းလွန်းရွာ အဖဦးသန့်၊ အမိ ဒေါ်တုတ်တို့မှ မီးရှူးသန့်စင် 
ဖွားမြင်တော်မူသည်။ ကျော်စောထင်ရှားသော နိမိတ်များကြောင့် 
မောင်ကျော်ဒင်ဟူ၍ အမည်ပေးခဲ့သည်။ မောင်ကျော်ဒင်ကို 
ငယ်စဉ်က မြင်းခြံမြို့မင်းကျောင်းဆရာတော်ထံ အပ်နှံ၍ စာပေ 
သင်စေခဲ့သော်လည်း၊ ပါရမီနုံ့သောကြောင့် စာကောင်းစွာ 
မတတ်မြောက်သည်နှင့် ၁၅ နှစ်အရွယ်တွင် မြင်းခြံမြို့ အရေးပိုင်ရုံး၌ ဝင်ရောက်အမှုထမ်းစေသည်။ အရွယ်ရောက်သောအခါ 
တစ်ရွာတည်းနေ မရွှေရီနှင့် သင့်မြတ်၍ သားသမီးငါးယောက် 
ထွန်းကားခဲ့၏။ လေးယောက်မှာ ငယ်စဉ်ကပင် ပျက်စီးသဖြင့် 
သားတစ်ယောက်သာ ရှိတော့သည်။ အသက် ၃ဝ အရွယ်တွင် 
အလုပ်မှ ထွက်ပြီးနောက် မိဘတို့၏လက်ငုတ် တောင်ယာအလုပ်ဖြင့် အသက်မွေးခဲ့လေသည်။

ဦးကျော်ဒင်သည် စာပေကျမ်းဂန်များကို မသင်ကြားရသော်လည်း၊ ကျွတ်ချိန်တန်သည့်အလျောက် ၁၂၈၁ ခုနှစ် 
တန်ခူးလမှစ၍ တရားအရသာကို ရှာခဲ့လေသည်။
ဦးကျော်ဒင်သည် ထွက်သက်၊ ဝင်သက်၊ အာနာပါဏ 
မှစ၍ ထိ၊ သိ၊ သတိ အစရှိသော တရားအားထုတ်မှုများကို 
သဒ္ဓါ ဝိရိယ၊ ဇွဲသန်သန်နှင့် နေ့ညမပြတ် အားထုတ်သွားရာ 
၁၂၈၂ ခုနှစ်၊ ဝါဆိုလပြည့်ကျော် ၁၃ ရက်၊ ကြာသပတေးနေ့ 
ည ၁ဝနာရီအချိန်တွင် ပထမအကြိမ် တရားထူးကို တွေ့ရလေသည်။ တစ်ဖန် ၁၂၈၂ ခုနှစ် ဝါခေါင်လပြည့်ကျော် ၁၃ ရက်၊ 
စနေနေ့ည ၁ဝ နာရီအချိန်တွင် ဒုတိယအကြိမ် တရားထူးကို 
တွေ့ရပြန်သည်။ ထို့နောက် ၁၂၈၂ ခုနှစ် တော်သလင်းလပြည့် 
ကျော် ၁၃ ရက်၊ တနင်္လာနေ့ည ၁ဝ နာရီအချိန်တွင် မိမိခန္ဓာကိုယ်၌ ပြင်းပြလှသော ဝေဒနာများကို ခံစားရပြီးနောက် 
တတိယအကြိမ်မြောက် တရားထူးကို တွေ့ရပြန်၏။

၁၂၈၂ ခုနှစ်၊ သီတင်းကျွတ်လပြည့်ကျော် ၁၃ ရက်၊ 
အင်္ဂါနေ့ ည ၁ဝ နာရီအချိန်တွင် စတုတ္ထအကြိမ်မြောက် တရားထူးကို တွေ့ရပြန်လေသည်။ ဤကား ထူးခြားချက်တစ်ရပ်ပင် 
ဖြစ်ပေသည်။

၁၂၈၂ ခုနှစ်၊ သီတင်းကျွတ်လပြည့်ကျော် ၅ ရက်နေ့တွင် 
ယာခင်းမှ နွားတစ်ရှည်းကို ဘေးမဲ့လွှတ်ခဲ့ ပြီးနောက် စွန်းလွန်းရွာ၊ ဘုန်းတော်ကြီး ဦးကျောက်ကျောင်းသို့သွား၍ သာမဏေပြု၏။

၁၂၈၂ ခုနှစ်၊ တစ်ပေါင်းလပြည့်ကျော် ၁၂ရက်၊ တနင်္လာ 
နေ့ညနေ ၄ နာရီ ၉ မိနစ် အချိန်တွင် မိတ္ထီလာမြို့၊ ရေလယ် 
ကျောင်းတိုက်၊ ခဏ္ဍသိမ်ပ ရဟန်းအဖြစ်သွတ်သွင်း ချီးမြောက်ခြင်းခံရသည်။ ရဟန်းအမည် ရှင်ကဝိဖြစ်သည်။ ရဟန်းဘဝ၌ 
စွန်းလွန်းရွာတောင်ဘက်တွင် သွားရောက်၍ တရားအားထုတ်လေသည်။ စတုတ္ထအကြိမ်မြောက် တရားထူးကို ရခြင်းမှာ 
ယင်းရဟန်းဘဝနှင့်ဖြစ်လေသည်။

စွန်းလွန်းဆရာတော် ဦးကဝိသည် လာရောက်ဆည်းကပ်ကြသော ရဟန်း၊ ရှင်လူအပေါင်းတို့အား သမထ၊ ဝိပဿနာနှင့်
ပဋ္ဌာန်းတရားတော်များကို သင်ကြားပြသခြင်း၊ တရားရေအေးအမြိုက်ဆေးကို တိုက်ကျွေး ခြင်းများ ပြုလုပ်ပြီးနောက် ၁၃၁၄
ခုနှစ်၊ ကဆုန်လပြည့်ကျော် ၉ ရက်နေ့တွင် ပျံလွန်တော်မူသည်။

မြင်းခြံမြို့ စွန်းလွန်းဂူကျောင်းတိုက်အတွင်းတွင် ဘဝနတ်ထံ ပျံလွန်သွားသည့် စွန်းလွန်းဆရာတော် ဘုရားကြီး၏ ရုပ်ကလာပ် မှာ မပုဒ်မသိုး မပျက်စီးပဲ တည်ရှိနေသည်။

ကိုးကား
-------

1. ↑  မြန်မာ့စွယ်စုံကျမ်း၊ အတွဲ(၄)
2. ↑  နှစ် ၆၀ ကြာသော်လည်း စွန်းလွန်းဆ​ရာတော်ကြီး ရုပ်ကလာပ် ပျက်စီးမှုမရှိ, Myanmar Times။ 22 February 2021 တွင် မူရင်းအား မော်ကွန်းတင်ပြီး။  3 November 2020 တွင် ပြန်စစ်ပြီး။
**ရှေးကတွက်ထုံး** ကဗျာကို မောင်းထောင်းဦးကျော်လှ ရေးသားခဲ့သည်။ သံချို ကဗျာအမျိုးအစားဖြစ်သည်။

အကြောင်းအရာ
-----------

ဗေဒင်ဆရာ ဦးပတ်လယ်က အခါရွေးပုံကို ဇောင်ချမ်းပင်ဆရာတော်က မေးသဖြင့် ဖြေကြားသည်။ ဤသည်ကို ဖွဲ့ဆိုထားသည့် အခါပေးသံချို ဖြစ်သည်။

ရှေးကတွက်ထုံး
-------------

လောကဓာတ်တွင်ဖြင့်၊ ပြောမှတ်ဘွယ် မူတင်ဘို့ − ဇမ္ဗူတွင် လူရှင်အပေါင်းတို့၊ ဂူမှင်တန်ဆောင်း ကျောင်းကန်စရပ်ကယ်နှင့်၊ မဏ္ဍပ်သိမ် အိမ်ဂေဟာတို့၊ သေအချာနေရာချဘို့၊ ဗြဟ္မဏော ဆရာတွေ ဟောကာပြပေတဲ့၊ ကောဠာဟလလောကညာဏ်။  

  

နေမြင်အောင်ဗေဒင်အတတ်ကယ်တို့၊ ထူးမြတ်စွာပညာကြွယ်တဲ့၊ ဦးပတ်လယ်ဓာတ်ဘယ်ဟောင်းရယ်က၊ မပြတ်ကျောင်းတွင်ခ, ခိုရမ်းသူရို့၊ ဇောင်ချမ်းပင်ဆရာတော်က၊ နာပျော်ဘွယ် အာဘော်နှင့်မေးတော့၊ အခါပေးပုံ သဘောထိုထိုပေါက်တဲ့အောင်၊ ပြောဆိုလျှောက်ပြန်။  

  

ပြက္ခဒိန်ရက်ချိန် အမှတ်ကယ်နှင့်၊ လက်ထပ်ရန်ဆင်ခြင်ဘို့၊ နက္ခတ်စဉ်ဆိုသရွေ့တို့၊ ထိုနေ့နံဂဟေသွင်းလို့၊ ဆွေရင်းနောင်အောင်ပ ကုလားဖြင့်၊ ပြဿဒါးပါမဟာရက် ကြမ်းစေတော့၊ အခါပျက်လမ်းမရှိမှန်၊ ကဝိညာဏ်တော်သုံး။  

  

ဘယ်ရက်ဘယ်ရာဇာနှင့်၊ ဘယ်အခါဘယ်လိုမြတ်စေတော့၊ နက္ခတ်အလိုအုန်းညိုနှင့် တွေ့လို့၊ ထိုနေ့ပင်ခေမံသို့ ထွက်ရင်ဖြင့်၊ ရန်ခိုက်ပင် ကြဉ်ရှောင်ရမတဲ့၊ အောင်ပကုလားနှင့် ဟပ်မိရင်၊ ဆုလပ်တွေလွန်စွာခံရလိမ့်၊ ဩဘာကြွေးလို့၊ သုမင်္ဂလံဆောစွာမနှေးပ၊ ကျောင်းအိမ်ရာ၎င်းအချိန်အခါ ပေးပါတော့၊ ရှေးကတွက်ထုံး။

မှတ်ချက်
--------

ဤကဗျာခေါင်းစဉ်သည် မောင်းထောင်းဦးကျော်လှ ကိုယ်တိုင် ပေးခဲ့ခြင်း မဟုတ်ပါ။ သင့်တော်မည်ထင်သော ခေါင်းစဉ်ကို ပေးထားခြင်း ဖြစ်သည်။

ကိုးကား
-------
ဒါနသုခ အသင်းသည် မြန်မာကုမ္မာရီအသင်း နဲ့ ခေတ်ပြိုင် ပေါ်ပေါက်လာခဲ့တဲ့ အမျိုးသမီးအသင်းအဖွဲ့တခုဖြစ်ပြီး မူလ စတင်စဉ်က ဘာသာရေး၊ လူမှုရေး ရည်ရွယ်ချက်တွေနဲ့ပဲ ပေါ်ပေါက်ခဲ့တာဖြစ်ပေမဲ့ တစတစ နိုင်ငံရေး အထိ ပါဝင်လာခဲ့ပါတယ်။ 

ဥက္ကဋ္ဌမှာ ဒေါ်ကြင်အိမ် ဖြစ်ပြီး၊ အကျိုးဆောင်မှာ ဒေါ်လှခင် ဖြစ်ခဲ့ကာ ရန်ကုန်မြို့မှာ ဖွဲ့စည်းပေါ်ပေါက်ခဲ့သည်။ ဂျီစီဘီအေ အဖွဲ့ကြီးပေါ်ပေါက်လာခဲ့ပြီး ဝံသာနု လှုပ်ရှားမှု တွေ တစထက် တစ အားကောင်း လာသော အခါ **ဝံသာနု ကုမ္မာရီ အသင်း** အဖြစ် အမည်ပြောင်းလဲပြီး တခြား ဝံသာနု အသင်းတွေနဲ့ လက်တွဲဆောင်ရွက်ခဲ့ပါတယ်။ ဂျီစီဘီအေ ကနေ ၂၁ ဦးအဖွဲ့ ခွဲထွက်သွားသော အခါ ဝံသာနု ကုမ္မာရီ အသင်းတွေဟာ သပိတ်မှောက် ဂျီစီဘီအေ အသင်းကြီးနဲ့ တွဲပြီး၊ ပြတ်ပြတ်သားသား ရပ်တည်ခဲ့ကြသည်။ အင်္ဂလိပ်ကို မုန်းတီးကြောင်း ဖော်ပြတဲ့အနေနဲ့ လိပ်ခွံဘီး တွေကို ရိုက်ချိုးပြသ တာမျိုး ကနေ တိုင်းရင်းသား ဆိုင်တွေမှာပဲ အားပေးပြီး နိုင်ငံခြားသား ဆိုင်တွေမှ ဝယ်ယူသုံးစွဲခြင်း မပြုလုပ်ရေး လှုံ့ဆော်ကြတာမျိုးတွေအထိ ဝံသာနုစိတ်ဓာတ် ဖော်ပြတဲ့လုပ်ငန်းတွေကို နည်းအမျိုးမျိုးနဲ့ လုပ်ဆောင် ခဲ့ကြတဲ့အပြင် အစိုးရအမိန့်ကို အာဏာ ဖီဆန်ရာတွေမှာလဲ တက်တက်ကြွကြွ ပါဝင်ခဲ့ကြသည်။ ဂျီစီဘီအေ အဖွဲ့ချုပ်ကြီး ပြိုကွဲသွားပြီးနောက် ဝံသာနုကုမ္မာရီအသင်း တွေဟာလဲ တစထက်တစ ယုတ်လျော့ ပျောက်ကွယ် သွားခဲ့သည်။

ကိုးကား
-------

* ဝင်းတင့်ထွန်း (ဩဂုတ် ၂၀၁၀)။ *ဗမာပြည် နိုင်ငံရေးပါတီအဖွဲ့အစည်း အသင်းအပင်းများ အညွှန်း*။ ပထမ အကြိမ်။ နေ့သစ်အင်အားစု၊ ဂျပန်။
|  |  |
| --- | --- |
|  | ဝီကီမီဒီယာ ကွန်မွန်းစ်တွင် ***ဂျာနယ်ကျော်*** နှင့် ပတ်သက်သော မီဒီယာ ရှိသည်။ |

ဂျာနယ်ကျော် တံဆိပ်
**ဂျာနယ်ကျော်** (အင်္ဂလိပ်: The Weekly Thunderer) သည် မြန်မာဘာသာဖြင့် ထုတ်ဝေသော အပတ်စဉ်ထုတ် ဂျာနယ်တစ်စောင်ဖြစ်သည်။ နိုင်ငံရေး၊ လူမျိုးရေးကိစ္စများကို ထိထိပေါက်ပေါက် ရေးသားသဖြင့် ရှင်လူများ စိတ်ဝင်တစား စောင့်မျှော်ဖတ်ရှုကြရသည်။

စတင်ထုတ်ဝေခြင်း
---------------

၁၉၃၉ ခု၊ မေလ ၂၇ ရက်တွင် စထုတ်သည်။ အိန္ဒိယ၌ အပတ်စဉ်ထုတ် စာနယ်ဇင်းများ များစွာရှိသော်လည်း မြန်မာပြည်၌မူ လစ်ဟာမှုရှိနေသဖြင့် တစိတ်တဒေသဖြည့်စွက်လိုသဖြင့် ထုတ်ဝေရသည်ဟု အယ်ဒီတာ့အာဘော်တွင် ဖော်ပြထားသည်။ ထုတ်ဝေရသည့် ရည်ရွယ်ချက်မှာ ပြည်သူ့ရေးရာကိစ္စရပ်များကို အစိုးရက အရေးတယူဆောင်ရွက်ခြင်းအလို့ငှာ တိုက်တွန်းနှိုးဆော်ရန်၊ ပြည်သူများ အရေးပေါ်က မည်သို့လုပ်ကိုင်ရမည်ကို အကြံပေးရန် နှင့် ဖော်ပြရန်ရှိက မကြောက်မထောက် အမှန်အတိုင်းရေးရန် ဖြစ်သည်ဟု ရေးသားထားသည်။ အဖိုးအနေဖြင့် သုံးပဲ ကျသင့်ပြီး စာမျက်နှာ ၂၈ မျက်နှာ ပါရှိသည်။

အယ်ဒီတာမှာ မြန်မာ့အလင်းထွက် ဦးချစ်မောင် ဖြစ်သည်။ တွဲဘက်အယ်ဒီတာအဖြစ် ဦးစောဦးက တာဝန်ယူထားသည်။ ရုံးခန်းကို အမှတ် ၁၁၆၊ မွန်ဂိုမာရီလမ်း (ယခု ဗိုလ်ချုပ်လမ်း)၊ ရန်ကုန်မြို့တွင် ဖွင့်ခဲ့သည်။ ဆက်သွယ်နိုင်ရန် စကားပြောကြေးနန်းနံပါတ် ၁၇၈၅ ကို ယူထားသည်။

တိုက်ပေါက် စာရေးဆရာများ
-----------------------

ဂျာနယ်ကျော်တိုက်မှ မွေးထုတ်လိုက်သော စာရေးဆရာများမှာ အောက်ပါအတိုင်းဖြစ်သည် -

* ဂျာနယ်ကျော် ဦးချစ်မောင် (ရွှေလင်းယုန် အမည်ဖြင့်လည်း ဂျာနယ်၌ ဖောင်ဖြည့် ရေးသည်)
* ဂျာနယ်ကျော် စောဦး
* ဂျာနယ်ကျော် မမလေး
* ဂျာနယ်ကျော် တင့်ဆွေ

ပါဝင်သော ကဏ္ဍများ
-----------------

### ဦးလေး ပြောမယ်

လူငယ်များ၏ အနေအထိုင်၊ အပြုအကျင့်နှင့် ပတ်သက်၍ လုပ်ဆောင်သင့်သည်များကို ဦးလေးတစ်ဦးမှ တူမောင်ဖြစ်သူအားပြောပြဟန် အကြံပေးသည့် ကဏ္ဍဖြစ်သည်။

### အယ်ဒီတာထံသို့ ထိုမှဤမှပေးစာများ

အယ်ဒီတာထံ လိပ်မူကာ ဂျာနယ်တိုက်သို့ ပေးပို့လာသော စာများကို အကျဉ်းချုံးဖြေကြားပေးသော ကဏ္ဍဖြစ်သည်။

### ကျွန်ုပ်တို့၏ ခေါင်းမာသော ရုပ်ပြောင်ရေးဆရာ

ရုပ်ပြောင် တစ်ကွက်ကာတွန်းကဏ္ဍဖြစ်သည်။

### ဤအချက်များကို မကျေနပ်

အိတ်ဖွင့်ပေးစာနှင့် ဆင်တူသည်။ အုပ်ချုပ်မှုကိစ္စများနှင့် ပတ်သက်၍ မကျေလည်မှုများကို ပေးပို့လာပါက ဤကဏ္ဍ၌ ဖော်ပြသည်။

### သူတို့အပြော

အခြားစာနယ်ဇင်းများမှ ကောက်နုတ်ချက်များ၊ အစိုးရလူကြီးပိုင်းတို့၏ ပြောဆိုချက်များကို ထုတ်နုတ်ဖော်ပြသည်။

ကိုးကား
-------
တူးစလန် ပြတိုက်၏ အပြင်ဘက် မြင်ကွင်း
ကမ္ဘောဒီးယားနိုင်ငံရှိ တူးဆလန်ပြတိုက်သည် ခမာနီတို့အုပ်စိုးစဉ်က ပြုခဲ့သမျှသော ရက်စက်မှုများအနက် လူမဆန်ဆုံးသော နှိပ်စက်မှုများအား လူအများတို့အမှတ်ရဖွယ် ပြန်လည်တင်ပြထားသည့် ပြတိုက်ဖြစ်သည်။ မူလက အထက်တန်းကျောင်းတစ်ကျောင်းအဖြစ် ပြင်သစ်ထံမှ လွတ်လပ်ရေးရပြီးချိန်တွင် ပညာရေးဂဏ္ဍအား မြှင့်တင်ရန် ရည်ရွယ်ချက်ဖြင့် တည်ထောင်ခဲ့သည်။၁၉၇၀ခုနှစ် ကာကွယ်ရေးဝန်ကြီး လွန်နောမှ အမေရိကန်ကျောထောက်နောက်ခံ ပေးမှုဖြင့် အာဏာသိမ်းယူပြီးနောက်တွင် အဆိုပါကျောင်းအား နာမည်ပြောင်းခဲ့သည်။ ၁၉၇၆ခုနှစ် ခမာနီတို့ အာဏာရလာချိန်တွင် ကျောင်းအဖြစ်မှ စစ်ကြောရေးစခန်းတစ်ခုဖြစ်လာပြီး S.21 ဟု ကျော်ကြားလာတော့သည်။ 

သုံးနှစ်နီးပါး ကာလအတွင်း အကျဉ်းသား ၁၄၀၀၀ခန့်ကို စစ်ဆေးမေးမြန်းခဲ့ပြီး၊ စစ်ဆေးမေးမြန်းခံရသူ အားလုံးနီးပါးမှာ ရက်စက်စွာ ညဉ်းဆဲခံရသောကြောင့် သေဆုံးခဲ့သည်။ ထိုစဉ်က အာဏာရ ခမာနီအစိုးရပိုင်းမှ S.21 မှ အသက်ရှင်လျက် ပြန်လည်ထွက်သွားသူ မရှိစေရဟုပင် အမိန့်ပေးခဲ့ဖူးကြောင်းကို ထိုစဉ်က စခန်းအုပ်ချုပ်ရေးမှူးမှ ရှင်းပြခဲ့သည်။ 

၁၉၇၉တွင် ဗီယက်နမ်တပ်များ ကမ္ဘောဒီးယားနိုင်ငံတွင်းသို့ ဝင်ရောက်ကာ ခမာနီတို့အား တိုက်ခိုက်ပြီး အနိုင်ရသည့်နောက်တွင် စခန်းအား ပြတိုက်အဖြစ် လျှင်လျင်မြန်မြန်ပင် ပြောင်းလဲပစ်ခဲ့သည်။ အစုလိုက် အပြုံလိုက် သတ်ဖြတ်မှုများ၏ အမှတ်တရတို့ကို လေ့လာနိုင်ရန်အတွက် ပြတိုက်မှူးတစ်ဦးအား ပြင်သစ်နိုင်ငံသို့ စေလွှတ်ခဲ့သည်။ ရည်ရွယ်ချက်မှာ ဗီယက်နမ်တို့အနေဖြင့် မိတ်ဆွေ ကမ္ဘောဒီးယားပြည်သူတို့အတွက် မကောင်းဆိုးဝါးဖြစ်သူများအား တိုက်ထုတ်ပေးပြီးကယ်တင်သူများအဖြစ် ကမ္ဘာအနှံ့ထင်ပေါ်စေလိုသောကြောင့် ဖြစ်သည်။ ဗီယက်နမ်တို့၏ ကျူးကျော်ဝင်ရောက်မှုသည် တရားနည်းလမ်းကျကြောင်း ထောက်ခံပေးစေလိုသည့်အနေဖြင့် ပြတိုက်ကို အကောင်းဆုံးဖြစ်အောင် ပြုပြင်ခဲ့သည်။ ခမာနီတို့ကျဆုံးပြီး တစ်နှစ်အကြာတွင် တူးစလန်ပြတိုက်ကို ဖွင့်လှစ်ပေးခဲ့သည်။ ယခုအခါတွင် နေ့စဉ်နိုင်ငံခြားသားအများစုပါဝင်သည့် လေ့လာသူ ၅၀ခန့် ပျှမ်းမျှဝင်ရောက်ကြည့်ရှုသည့် ပြတိုက်ဖြစ်နေပေပြီ။ ဝင်ကြေးငွေမှာ ၂ ဒေါ်လာသာဖြစ်သည်။ 

ဗီယက်နမ်တို့ ထွက်ခွာသွားသည့် နောက်ပိုင်း ၂၀၀၅အရောက်တွင် အဆိုပါလူသတ်စခန်းအား ပုဂ္ဂလိဂ လုပ်ငန်းလွှဲအပ်ပေးခဲ့သည်။ ကမ္ဘောဒီးယားနှင့် ဂျပန် ဖက်စပ်ဖြစ်သည့် (JC Royal) နှင့် ဖနွမ်းပင် မြူနီစပယ်အဖွဲ့တို့ နှစ် ၃၀ သဘောတူစာချုပ် ချုပ်ဆိုခဲ့ပြီးနောက်တွင် လုပ်ငန်းဖွံဖြိုးလာသည်။ ၂၀၀၇တွင် နိုင်ငံခြားသား ခရီးသွား ၂ သိန်းခန့်လာရောက် လေ့လာခဲ့သည်။ 
၁၉၉၉ခုနှစ်တွင် ခမာနီစခန်း အုပ်ချုပ်ရေးမှူးဟောင်း ဒွိုက်အား ထိုင်းနယ်စပ်အနီးတွင် အိုင်ယာလန်သတင်းထောက်တစ်ဦးမှ ရှာဖွေတွေ့ရှိသွားပြီးနောက်တွင် ၎င်းအား ဖမ်းဆီးရုံးတင်စစ်ဆေးခဲ့သည်။ ထိုသို့မတွေ့ရှိမီအချိန်များအတွင်း ဒွိုက်သည် ခရစ်ယာန်ဘာသာသို့ ကူးပြောင်းကာ ဘာသာရေးနောက်ခံ အသင်းတော်တွင် ဝင်ရောက် လုပ်ကိုင်နေခဲ့သည်။ ၂၀၀၉ခုနှစ်၊ ဇူလိုင်လ၊ ၂၄ရက်နေ့တွင် အထူးခုံရုံးမှ ထောင်ဒဏ် ၃၅နှစ်ချမှတ်ခဲ့သည်။ ချုပ်ရက်နှစ်ပေါင်း ၁၆နှစ်နုတ်လျှင် ထောင်သက်မှာ ၁၉နှစ်သာ ကျန်ရှိတော့သဖြင့် ယခင် S.21 အကျဉ်းစခန်းမှ အသက်မသေဘဲ ကျန်ရစ်သူများက သူ၏ပြစ်ဒဏ်မှာ ပေါ့လျော့လွန်းလှသည်ဟု မကျေမနပ်ဖြစ်ကြရသည်။

ကိုးကား
-------

1. ↑  Wave မဂ္ဂဇင်း
သိမ်ကြီးဈေး စီရုံနှင့်ဒီရုံ
**သိမ်ကြီးဈေး** သည် မြန်မာနိုင်ငံ၊ ရန်ကုန်တိုင်းဒေသကြီး၊ ရန်ကုန်မြို့ ရှိ ဈေးတစ်ခု ဖြစ်သည်။

သမိုင်းကြောင်း
--------------

### မြေနေရာအစ

ကိုလိုနီခေတ်၊ ရန်ကုန်မြို့ ကို သိမ်းယူပြီးစအချိန်တွင် ဗြိတိသျှအစိုးရသည် ဘာသာရေးအဆောက်အအုံများ၊ ဈေးများ နေရာချထားရေးအတွက် စီမံဆောင်ရွက်ရာတွင် ၎င်းနေရာများအတွက် မြေဂရန်များ အခမဲ့ ထုတ်ပေးခဲ့ရာ ယနေ့ သိမ်ကြီးဈေးဟုခေါ်တွင်ကြသော ဈေးမြေနေရာအနီးတွင် ဗုဒ္ဓဘာသာဝင်များအတွက် သိမ်ဆောက်လုပ်ရန် မြေဂရန်တစ်ခုထုတ်ပေးခဲ့သည်။

### စူရတီဘားရားဘဇားမှ သိမ်ကြီးဈေးသို့

မော်လမြိုင်တွင် မြို့မဈေးကြီးကို တည်ထောင်ထားသော စူရတီ ဈေးကုမ္ပဏီ (Surati Burra Bazaar Company) က ၁၈၅၄ ခုတွင် အဖျက်ခံရသော ကျိုက်မြတ်သံချို စေတီ (ကျိုက်မဲ သံကရော စေတီ) ၏ ဘုရားဈေးတန်းနှင့် ပတ်ဝန်းကျင် မြေနေရာတွင် စူရတီဘားရားဘဇား (Surati Burra Bazaar) ကို အုတ်အဆောက်အုံအဖြစ် တည်ဆောက်သည်။

လွတ်လပ်ရေးရပြီးနောက် ပြည်ထောင်စုအစိုးရက ၁၉၅၁ ခု၊ ဩဂုတ်လ ၁ ရက်နေ့တွင် သိမ်ကြီးဈေးအဆောက်အအုံများကို မူလကုမ္ပဏီထံမှ သိမ်ကြီးဈေးအုပ်ချုပ်ကြီးကြပ်ရေးအဖွဲ့၏ လက်အောက်သို့ လွဲပြောင်းအုပ်ချုပ်စေခဲ့သည်။

### မူလဈေးရုံများ

စူရတီဘားရားဘဇား( မြန်မာတို့အခေါ် သိမ်ကြီးဈေး) တွင် မူလဈေးရုံများအဖြစ် အေရုံ၊ ဘီရုံ၊ စီရုံ၊ ဒီရုံနှင့် အီးရုံဟူ၍ ငါးရုံရှိသည်။ မြေကွက်ပေါင်း ၁၂၂ကွက် ပါဝင်သည်။

#### သိမ်ကြီးဈေး အေရုံ

အေရုံ ဈေးအဆောက်အအုံကို ၁၉၀၅ခုနှစ်တွင် စတင် ဆောက်လုပ်သည်။ 

#### သိမ်ကြီးဈေး ဘီရုံ

ဘီရုံကို ၁၉၃၈ ခုနှစ်တွင် စတင်ဆောက်လုပ်သည်။

#### သိမ်ကြီးဈေး စီရုံ

စီရုံ ဈေးအဆောက်အအုံကို ၁၉၂၈ခုနှစ်တွင် စတင် ဆောက်လုပ်သည်။

#### သိမ်ကြီးဈေး ဒီရုံ

ဒီရုံ ဈေးအဆောက်အအုံကို ၁၉၀၆ခုနှစ်တွင် စတင် ဆောက်လုပ်သည်။

အကိုးအကားများ
-------------

1. ↑  ပါမောက္ခပန်း။ *ရန်ကုန်ရာဇဝင်*။ p. စာမျက်နှာ ၁၉၅။
2. ↑  ပြည်သူ့ဝန်ထမ်းဝန်ကြီးဌာန၊ ဒေသန္တရအုပ်ချုပ်ရေးဌာနခွဲ၊ အမိန့်ကြေညာစာ ၂၆၁၊ ဩဂုတ်လ ၁ရက်၊ ၁၉၅၁ခုနှစ်။
ပုဂံကျောက်စာတို့တွင် စဝ်၊ အစဝ်၊ စာဝ်၊ ဇဝ်၊ ဇာဝ် 
စသည်ဖြင့် ရေး၍ ယခုအခါ စောဟူ၍လည်းကောင်း၊ စော်ဟူ၍လည်းကောင်း ရေး
ကြသော စကားလုံးသည်ကား တဲလူမျိုးစု၏စကားမှ ဆင်းသက် 
သည့် ရှေးဟောင်း မြန်မာစကားတစ်လုံး ဖြစ်သည်။ ရှမ်းစာ 
တွင် စဝ်ဟူ၍ ရေးသည်။ ယိုးဒယားစာတွင် စောဟူ၍ ရေး 
သည်။ အသျှင်၊ သခင်၊ မင်း၊ ဘုရင်ဟု အနက်ထွက်သည်။

ခေတ်ဦး မြန်မာတို့သည် မြန်မာပြည် မြေနိမ့်လွင်ပြင်များသို့ 
မဆင်းသက်မီက တရုတ်မြန်မာနယ်ခြား ပေါရှမ်း(မောရှမ်း) 
တို့၏ တောင်ဘက် ယူနန်ပြည် နန်စောမင်းတို့၏ ပိုင်နက်တွင် 
နေထိုင်ကြသည်။ သက္ကရာဇ် ၂၂၅ ခုနှစ် (ခရစ် ၈၆၃)တွင် 
ရာဇဝင်ဆရာဖန်ချိုသည် မန်ရှုခေါ် ရာဇဝင်အခန်း ၄ ၌ မြန်မာ 
တို့အကြောင်း ဤသို့ရေးခဲ့သည်။

'ထိုသူတို့သည် မိမိတို့၏အကြီးအကဲများကို မင်းဟု ခေါ်ကြ 
သည်။ ထိုမင်းကိုပင် နန်စောတို့က မင်းစောဟုခေါ်ကြပြန်သည်။
နန်စောဆိုသည်မှာ တရုတ်စကားနှင့် တဲစကား စပ်နေသော 
တရုတ်တဲစပ်စကား ဖြစ်သည်။ နန်ဆိုသည်မှာ တရုတ်စကား 
တောင်ဘက်အရပ် ဆိုသည်။ စောဆိုသည်မှာ တဲစကားမင်း 
ဆိုသည်။ တဲစကားစောနှင့် မြန်မာစကား မင်းတို့မှာ အနက်တူ 
ကြသည်။ အရှေ့သို့လားပြန်သော်၊ သံလွင်နှင့် မဲခေါင်မြစ် 
အကြား ဒေသတွင် မြန်မာနွယ်လူမျိုးများ ရှိကြပြန်သည်။ 

ထိုလူမျိုးတို့ကိုလည်း ရာဇဝင်ဆရာဖန်ချိုက မွင်စို သို့မဟုတ် 
ဝင်စုဟု ခေါ်ထားသည်။ ယင်းစကားတို့သည် မင်းစောနှင့် 
သဘောတူ ဒေသန္တရစကားများ ဖြစ်ကြသည်။ နန်စော မြန်မာ 
လူမျိုးတို့၏ ရှေးစကားတွင် ထင်ရှားသော ပျူစောထီးနှင့် 
ထီးမင်းစောတို့ကိုလည်း တရုတ်တို့က ပျူစုတိနှင့် တိမင်စုဟု 
ရေးကြသည်။

မူလထိုးကျောက်စာတို့တွင် အစောဆုံးတွေ့ရသည့် 
စောရဟန်းမင်း(စဝ်ရဟန်)သည် ဤနန်စောဘွဲ့ကို ခံယူထား 
သည်။ အနိရုဒ္ဒကိုလည်း ရာဇဝင်တို့တွင် အနောက်ရထာ 
မင်းစောဟု ခေါ်ကြသည်။ 

  

အနော်ရထာ၏သားတော်ကိုမူလထိုးကျောက်စာတို့တွင် မင်းလုလင်ဟုရေး၍ 
ရာဇာဝင်တို့တွင် စောလူးဟု ရေးကြသည်။ 

  

တရုတ်ရာဇာဝင်နှင့် မြန်မာရာဇဝင်တို့တွင် စေနစ်ဟု ခေါ်သော 
မင်းကို ကျောက်စာတို့တွင် မင်းလုလင်ဟုပင် ရေးကြသည်။ 
ကျစွာမင်းကြီးကိုလည်း မျက်မှောက်ထိုး ကျောက်စာတို့တွင် 
စောကြီး(စဝ်ကြီး)ဟု ရေးကြသည်။

ပုဂံခေတ် မိဖုရားနှင့် မင်းသမီးများသည် မိမိတို့၏ အမည် 
အစ၌ စော(စဝ်)ကို များစွာ တပ်လေ့ရှိသည်။ နားတောင်းများ 
မင်း၏ မယ်တော်သည် စောမြကန်သည် ဟူသော အမည်ကို 
ခံယူသည်။ အစောမင်းလှဆိုသော မင်းသမီးတစ်ပါးလည်း 
ရှိသေးသည်။ ဥစ္စာနာ၏ မိဖုရား သုံးလူလတွင် အစောကြွံ 
(အစဝ်ကြွံ = ဂျွမ်းတို့အသျှင်)ဟူသော သမီးတော်တစ်ပါး 
ရှိသည်။ ဤစကားလုံးပါသော မိဖုရားမောင်းမတို့၏ အမည် 
ကားများစွာ။ 

  

သက္ကရာဇ် ၅၆ဝ ပြည့်နှစ်တွင် ဓမ္မရာဇက ဘုရား၌ အလှူ 
ပြုသည်။ သက္ကရာဇ် ၅၆၈ ခုနှစ်သို့ ရောက်သောအခါ ထို 
မောင်းမငယ်သည်ပင် အလှူပြုပြန်သည်။ သို့သော် အမည်ကို 
ကား မောင်းမ စောခင်မိငယ်ဟု စောဘွဲ့ဆင့်၍ ရေးသည်။ 
ထိုသက္ကရာဇ်နှစ်အကြားတွင် နရပတိစည်သူမင်းသည် ထို 
မောင်းမငယ်ကို စောအဆင့်အတန်းသို့ တင်မြေ|ာက်လိုက်ခြင်း 
ဖြစ်တန်ရာသည်။

သက္ကရာဇ် ၅၂၇ ခုနှစ်ထိုး ဓမ္မာရံကျောက်စာတွင် မင်းသမီး 
အစောလတ် (အဇာဝ်လတ်)သည် မြန်မာစာ စံပြုရေးထုံးကို 
တီထွင်သည်။ ထိုကျောက်စာတွင် မင်းသမီးသည် မိမိ၏အမည် 
ကို အဇာဝ်လတ်ဟု ရေးသည်။ ဤအချက်ကိုထောက်သော် 
ထိုခေတ်ကပင် ဤစကားလုံးကို စော်ဘွား(ကောင်းကင့်အသျှင်) 
ဟူရာတွင်ကဲ့သို့ အော်ကာရန်သံနှင့် ခေါ်ဝေါ်နေကြပြီဟု မှတ်ယူ 
ဘွယ်ရှိသည်။

ကရင်လူမျိုးတို့သည် ယောက်ျားအမည်ရှေ့တွင် အမြတ်တနိုး 
ထည့်သွင်းခေါ်ဝေါ်ကြသော စောသည်လည်း ဤစကားလုံးပင် 
ဖြစ်ပေရာသတည်း။ 

ဂျီ၊ အိပ်၊ လု(စ်)။

ကိုးကား
-------

1. ↑  မြန်မာ့စွယ်စုံကျမ်း အတွဲ(၃)
ဟိုစေးဆာရာမာဂို(၁၉၂၂-၂၀၁၀)

ဟိုစေးဆာရာမဂို
စိတ်ကူးဉာဏ်အားကောင်းသော စာရေးဆရာဖြစ်သူ ဟိုစေးဆာရာမာဂိုသည် ပေါ်တူဂီဘာသာနှင့်ရေးသားပြီး နိုဘယ်လ်ဆုဆွတ်ခူးနိုင်ခဲ့သော ပထမဆုံး စာရေးဆရာဖြစ်သည်။ စိတ်ဝင်စားဖွယ် ကောင်းသော အလင်္ကာအဖွဲ့အနွဲ့များဖြင့် ရေးသားထားသည့်၎င်း၏ Blindness ဝတ္ထုမှာလူသိများသည်။ ဆာရာမာဂိုကို ပေါ်တူဂီနိုင်ငံ ရီဘက်တီဂျိုပြည်နယ် အဇင်ဟာဂါမြို့တွင် မွေးဖွားသည်။ ဖခင်မှာ ပထမ ကမ္ဘာစစ်အတွင်းက အမြောက်တပ်သားအဖြစ်လုပ်ကိုင်ခဲ့သူဖြစ်သည်။ ဆာရာမဂို နှစ်နှစ်အရွယ်တွင် မိသားစုမှာ လစ်စဘွန်းမြို့သို့ ပြောင်းရွှေ့ခဲ့သည်။ ဆာရာမာဂိုသည် စာပေလောကသို့ မရောက်မီအချိန်တွင် အလုပ်ပေါင်းစုံ လုပ်ခဲ့ရသည်။ ၁၉၄၄ ခုနှစ်တွင် အယ်လ်ဒါရီးစ်ဆိုသူနှင့် လက်ထပ်ခဲ့ပြီး လက်နှိပ်စက်စာရေးအဖြစ် လုပ်ကိုင်ခဲ့သည်။ ၁၉၇၀ ပြည့်နှစ်တွင် ကွာရှင်းခဲ့သည်။ ၁၉၆၉ ခုနှစ်တွင် ပေါ်တူဂီကွန်မြူနစ်ပါတီတွင် အဖွဲ့ဝင်အဖြစ် ဆောင်ရွက်ခဲ့သည်။ သို့သော် ၎င်းပါတီသည် စစ်အာဏာရှင်စနစ် အုပ်ချုပ်မှုကာလတွင် ဖျက်သိမ်းခဲ့ရသည်။ ဆာရမ်ဂိုသည် ၁၉၇၉ ခုနှစ်မှစ၍ စာရေးခြင်းအလုပ်၌ မြှုပ်နှံထားခဲ့သည်။ ၁၉၈၈ ခုနှစ်တွင် သတင်းစာဆရာမတစ်ဦးနှင့်လက်ထပ်ခဲ့သည်။
၁၉၉၁ ခုနှစ်တွင်၎င်း၏(The Gospel According to Jesus Christ)ဝတ္ထုကို အစိုးရကတားမြစ်ပိတ်ပင်ခဲ့သည့်အချိန်မှစ၍ ပြင်သစ်နိုင်ငံ လန်ကရုတ်ကျွန်းသို့ ပြောင်းရွှေ့ခဲ့သည်။ ဆာရာမဂိုသည် ဝတ္ထုတို၊ ဝတ္ထုရှည်၊ ကဗျာ၊ ခရီးသွားဆောင်းပါးများ ရေးသားခဲ့သည်။ ၁၉၇၇ ခုနှစ်တွင် အနုပညာသမားတစ်ယောက်၏ ဘဝအကြောင်းကို ရေးသားထားသည့် ဝတ္ထုတစ်ပုဒ်ပေါ်ထွက်လာသည်။ ပေါ်တူဂီနိုင်ငံတွင် အာဏာရှင်စနစ်
အဆုံးသတ်သွားသည့် ၁၉၈၁ ခုနှစ်ကာလ၌ Journey to Portugal ဝတ္ထုကို ရေးသားထုတ်ဝခဲ့သည်။ ၁၉၉၅ ခုနှစ်တွင် All the Names ကိုလည်းကောင်း၊ ၂၀၀၀ ပြည့်နှစ်တွင် အိုးထိန်းသည်တစ်ယောက်နှင့်၎င်း၏ မိသားစုအကြောင်း ရေးဖွဲ့ထားသည့် ဘဝသရုပ်ဖော်ဝတ္ထု The Cave ကိုလည်းကောင်းရေးဖွဲ့ခဲ့သည်။ ဟိုစေးဆာရာမာဂိုသည် ပေါ်တူဂီနိုင်ငံ၏ စာပေဩဇာကြီးမားလှသည့် ကမူးစာပေဆုကိုလည်းဆွတ်ခူးရရှိခဲ့ပေသည်။ ၁၉၉၈ ခုနှစ်တွင် စာပေနိုဘယ်လ် ဆုရရှိခဲ့ပြီးအသက် ၈၇ နှစ် အရွယ် ၂၀၁၀ ပြည့်နှစ် ဇွန်လ ၁၈ ရက်နေ့တွင် ကွယ်လွန်ခဲ့သည်။

ဟိုစေးဆာရာမာဂို၏စာများနှင့် မြန်မာစာဖတ်ပရိသတ်တို့ အကျွမ်းဝင်စေရန် ဆရာမြင့်သန်းက ဆာရာမာဂို၏ 'The cave' ဝတ္ထုကို မြန်မာဘာသာသို့ပြန်ဆိုထုတ်ဝေခဲ့သည်။

ကိုးကား
-------



1. ↑  မြန်မာ့စွယ်စုံကျမ်း အနှစ်ချုပ်(၂၀၁၁)
2. ↑  မြင့်သန်း၏ ဂူ(၂၀၁၅၊ဒီဇင်ဘာ)-ရာပြည့်စာအုပ်တိုက်
| ပိဋကတ် သုံးပုံ |
| --- |
| ဝိနယပိဋက |
| * ပါရာဇိကဏ်
* ပါစိတ်
* မဟာဝဂ်
* စူဠဝါ
* ပရိဝါ
 |
| သုတ္တန်ပိဋကတ် |
| * ဒီဃနိကာယ်
* မဇ္ဈိမနိကာယ်
* သံယုတ္တနိကာယ်
* အင်္ဂုတ္တရနိကာယ်
* ခုဒ္ဒကနိကာယ်
 |
| အဘိဓမ္မာပိဋကတ် |
| * ဓမ္မသင်္ဂဏီ
* ဝိဘင်း
* ဓာတုကထာ
* ပုဂ္ဂလပညတ်
* ကထာဝတ္ထု
* ယမိုက်
* ပဋ္ဌာန်း
 |
| * ရှု
* ပြော
* ပြင်
 |

(၅)သုတ် ရှိပါသည်။

ဒါနပြုခြင်း (၈)မျိုးကို ဘုရားရှင်က ရဟန်းတော်များအား ကောသလနိုင်ငံ သာဝတ္ထိမြို့ ဇေတဝန်ကျောင်းတော်၌ ဟောကြားတော်မူသည့်သုတ်။

အဋ္ဌကထာ၌ ဖွင့်ဆိုသင့်သောပုဒ်တို့ကို ဖွင့်ဆိုပြီး စိတ္တာလင်္ကာရဒါန သာအမြင့်မြတ်ဆုံးဖြစ်ပုံ၊ "အဒန္တဒမနံ ဒါန" ဂါထာကို ပြဆိုထားပါသည်။

ဋီကာ၌လည်း အဋ္ဌကထာလာပုဒ်တို့ကို ဖွင့်ဆိုထားပါသည်။ စိတ္တာ လင်္ကာရဒါန မြင့်မြတ်ခြင်း အကြောင်းကို ဖွင့်ပြထားပါသည်။

---

ဒါနဝတ္ထု =ဒါနဖြစ်ခြင်း၏ အကြောင်းရှစ်မျိုးဟု ဟောတော်မူပါသည်။

အဋ္ဌကထာ၌ "အဒန္တဒမနံ ဒါနံ" ဂါထာလည်း ပါရှိပါသည်။

---

သဒ္ဓါ, ဟိရီ, ကုသလဒါန တရားသုံးပါးတို့သည် သူတော်ကောင်းတို့သို့ အစဉ်တစိုက်လိုက်ပါပုံ နတ်ပြည်၏လမ်းကြောင်းဖြစ်ပုံ နတ်ပြည်သို့ ရောက်နိုင်ပုံတို့ကို ဘုရားရှင်က ရဟန်းတို့အား ဟောတော်မူသည့်သုတ်။

---

ဒါနသံဝိဘာဂဝိပါကကို သိသောပုဂ္ဂိုလ်နှင့် မသိသောပုဂ္ဂိုလ်တို့၏ ခြားနား ချက်၊ အကျိုးများသော ဒါနသံဝိဘာဂပြုပုံနှင့် ဒါန၏အကျိုးခံစားရပုံကို ဘုရားရှင် ဟောတော်မူပုံကို ခုဇ္ဇုတ္တရာက သာမာဝတီမဟေသီအမှူးပြုသော မိဖုရားတို့အား ဟောပြသည့်သုတ်။

အဋ္ဌကထာ၌ မှတ်သားဖွယ် ဖွင့်ဆိုချက်များပါရှိပါသည်။

---

-အာမိသ, ဓမ္မ ဟူသော ဒါန နှစ်မျိုးတို့တွင် ဓမ္မဒါနသာ အမြတ်ဆုံး၊

-အာမိသ, ဓမ္မ သံဝိဘာဂ နှစ်မျိုးတို့တွင် ဓမ္မသံဝိဘာဂသာ အမြတ်ဆုံး၊

-အာမိသ, ဓမ္မာနုဂ္ဂဟ နှစ်မျိုးတို့တွင် ဓမ္မာနုဂ္ဂဟသာ အမြတ်ဆုံး ဖြစ်ပုံနှင့်

-ပရမအနုတ္တရဒါန, သံဝိဘာဂကို ဘုရားရှင်များ ချီးမွမ်းတော်မူပုံ အဂ္ဂခေတ္တ၌ ပသန္နစိတ္တဖြင့် အခါအားလျော်စွာ ပူဇော်သင့်ပုံဟူသော အာမိသဒါန၊ အာမိသ သံဝိဘာဂ, အာမိသာနုဂ္ဂဟကို ဟောတော်မူပါသည်။

ဝိမုတ္တာယတနဟူသော ထိပ်ထက်၌တည်၍ ဟောပြောသော ဓမ္မဒေသက ပုဂ္ဂိုလ် နာယူသော ဓမ္မပဋိဂ္ဂါဟကပုဂ္ဂိုလ်တို့၏ ဓမ္မဒါန ဓမ္မသံဝိဘာဂ, ဓမ္မာနုဂ္ဂဟသည် ကိလေသာအညစ်အကြေး အားလုံးတို့မှ စင်ကြယ်သန့်ရှင်းနိုင်ပုံကို ဘုရားရှင် ဟောတော်မူကြောင်း ခုဇ္ဇုတ္တရာက သာမာဝတီမဟေသီ အမှူးပြုသော မိဖုရားတို့အား ဟောပြသည့်သုတ်။

အဋ္ဌကထာ၌ မှတ်သားဖွယ် ဖွင့်ဆိုချက်များပါရှိပါသည်။

ကိုးကား
-------

1. ↑  -အံ၊၃၊၆၈၊ အံ၊မြန်၊၃၊၇၀။ အံ၊ဋ္ဌ၊၃၊၂၂၈။ အံ၊ဋီ၊၃၊၂၃၆။

-အင်္ဂုတ္တရနိကာယ၊ အဋ္ဌကနိပါတ၊ ပဌမပဏ္ဏာသက၊ ၄-ဒါနဝဂ္ဂ၊ ပဌမသုတ်။
2. ↑  -ဒီ၊၃၊၂၁၄၊ ဒီ၊မြန်၊၃၊၂၃၇။ ဒီ၊ဋ္ဌ၊၃၊၂၂၇။ ဒီ၊ဋီ၊၃၊၂၆၂။
3. ↑  -အံ၊၃၊၆၈။ အံ၊မြန်၊၃၊၇၀။ အံ၊ဋ္ဌ၊၃၊၂၂၉။ (အဘိ၊က၊၂၅၅။)

-အင်္ဂုတ္တရနိကာယ၊ အဋ္ဌကနိပါတ၊ ပဌမပဏ္ဏာသက၊ ၄-ဒါနဝဂ္ဂ၊ ဒုတိယသုတ်။
4. ↑  -ဣတိဝုတ်၊၂၀၇-၈။ ဣတိဝုတ်၊မြန်၊၁၉၁။ ဣတိဝုတ်၊ဋ္ဌ၊၈၃-၅။

-ခုဒ္ဒကနိကာယ၊ ဣတိဝုတ္တက၊ ဧကကနိပါတ၊ တတိယဝဂ္ဂ၊ ဆဋ္ဌသုတ်။
5. ↑  -ဣတိဝုတ်၊၂၆၀-၁။ ဣတိဝုတ်၊မြန်၊၂၄၆-၇။ ဣတိဝုတ်၊ဋ္ဌ၊၂၉၄-၆။

-ခုဒ္ဒကနိကာယ၊ ဣတိဝုတ္တက၊ တိကနိပါတ၊ ပဉ္စမဝဂ္ဂ၊ နဝမသုတ်။
6. ↑  ပခုက္ကူမြို့ မဟာဝိသုတာရာမတိုက်၊ သာသနဓဇ သိရီပဝရ ဓမ္မာစရိယ၊ B.A (ဝိဇ္ဇာဂုဏ်ထူး-သီရိလင်္ကာ)၊ အဂ္ဂမဟာပဏ္ဍိတ ဘဒ္ဒန္တ ကေလာသမဟာထေရ် **တိပိဋကသူစိကျမ်း** နှင့် နိုင်ငံတော်ပရိယတ္တိသာသနာ့ တက္ကသိုလ် (ရန်ကုန်) ဒုတိယပါမောက္ခချုပ်၊ အဂ္ဂမဟာပဏ္ဍိတ ဘဒ္ဒန္တကုမာရထေရ် **တိပိဋက သုတ္တသူစိ ဝိဘာဝိနီ**
စောရန်နောင် [၁၉၁၁ - ၁၉၃၅]
-------------------------

  

ဧရာဝတီတိုင်း လေးမျက်နှာ မြို့တွင် အဖ ဦးစစ်ကြူ၊ အမိ ဒေါ်လှိုင် တို့က ၁၉၁၁ ခုနှစ် ဩဂုတ်လ ၉ ရက် ဗုဒ္ဓဟူး နေ့တွင် ဖွားမြင်သည်။ အမည်ရင်းမှာ ဦးစောမောင်မောင် ဖြစ်သည်။

  

ငါးနှစ်သား အရွယ် ကပင် လေးမျက်နှာမြို့ အမေရိကန် သာသနာပြု ကျောင်းတွင် စတင် ပညာ သင်ခဲ့သည်။ ထို့နောက် ရန်ကုန်မြို့ ကူရှင် ဟိုက်စကူး ကျောင်းသို့ ပြောင်းရွှေ့ ပညာ သင်ယူသည်။ ကူရှင် ကျောင်းဆရာ ဘနာဂျီ ထံတွင် ခုနစ်တန်း အောင်ပြီးနောက် အစိုးရ ဟိုက်စကူး ကျောင်းသို့ ပြောင်းခဲ့ ပြန်သည်။ အသက် တဆယ့်ခြောက်နှစ် အရွယ်တွင် ဆယ်တန်း စာမေးပွဲ အောင်မြင်သည်။ ထို့နောက် ရန်ကုန် တက္ကသိုလ်တွင် တက်ရောက် ပညာ သင်ယူသည်။ ၁၉၃ဝ - ၃၁ တွင် ဥပစာတန်း အောင်မြင် ခဲ့သည်။ တဖန် မြန်မာစာ ဂုဏ်ထူး ဝိဇ္ဇာတန်းတွင် ပါမောက္ခ ဦးဖေမောင်တင်၊ ဆရာကြီး ဦးပွား၊ ဆရာကြီး ဦးလင်း၊ ပါဠိ - မြန်မာ ကထိက ဦးလူဖေဝင်းတို့ ထံမှောက်၌ မြန်မာ ကဗျာ လင်္ကာ၊ ကျောက်စာ၊ မွန်စာ၊ ရာဇဝင် သမိုင်း ပညာများ ဆည်းပူး ခဲ့သည်။ ၁၉၃၃ - ၃၄ တွင် မြန်မာစာ ဂုဏ်ထူးဖြင့် ဝိဇ္ဇာတန်းကို အောင်မြင် ခဲ့သည်။ မဟာ ဝိဇ္ဇာတန်းတွင် ဆက်လက် ပညာ သင်ကြားရင်း မြန်မာစာ နည်းပြ ဆရာ အဖြစ်လည်း အမှု ထမ်းသည်။

  

ကျောင်းသား ဘဝ ကပင် မြန်မာ ကဗျာ များကို စီကုံး ရေးသားလေ့ ရှိသည်။ တက္ကသိုလ် ကျောင်းတိုက် မဂ္ဂဇင်း၊ ခေတ်စမ်း ကဗျာ [ပထမတွဲ] (၁၉၃၄) နှင့် မြန်မာ မဂ္ဂဇင်း များတွင် ကဗျာများ ရေးခဲ့သည်။ "သူ၏ ကဗျာ များသည် စိတ်ကူး စိတ်သန်းနှင့် ပြည့်စုံ၍ စကားအရာ တွင်လည်း အလွန် သိမ်မွေ့ လှသည်။ သူ၏ မယ်ဘွဲ့ မောင်ဘွဲ့ ရတုများသည် ငယ်ရွယ် သေးသူ၏ လက်ရာပင် ဖြစ်သော်လည်း အထူး နှစ်သက်ဖွယ် ကောင်းလှ ပေသည်။ ..... သုတိသာအောင် ရေးသားရာ တွင်လည်း ...... အလွန် စွမ်းလှ ပေသည်။ နောက်ဆုံး ရေးသားသော ကဗျာ များတွင် ..... ကဗျာဉာဏ် သည် တိုးတက် လာသည်။ ..... နေ့စဉ် နေ့တိုင်း တွေ့ရ၊ ကြုံရ၊ မြင်ရ ကြားရသော အဖြစ်အပျက် များကို သုံးသပ် ဆင်ခြင် ထားသော ဉာဏ်မျိုး ဖြစ်သည်" ဟူ၍ ဇော်ဂျီက ရေးခဲ့သည်။ ကဗျာများ သာမက ဝတ္ထုတို များလည်း ရေးခဲ့သည်။ "မပြောလိုက်ပါနဲ့ သားရယ်" နှင့် "ထောင်ထွက်" ဝတ္ထုတို နှစ်ပုဒ်မှာ အထူး ကောင်းမွန် လှသည်ဟု မှတ်ချက် ပေးခဲ့ ကြသည်။ "စာဖွဲ့သော အကြောင်းအရာနှင့် စပ်လျဉ်း၍၊ ခေတ်စမ်း စာပေ လောကတွင် လောက ဘဝမှန် အကြောင်းကို ကြံစည် အားထုတ် သူက တချို့၊ စိတ်ကူးယဉ် ဘက်သို့ ယိမ်းနွဲ့ ကြံစည်သူက တချို့ ဟူ၍ နှစ်မျိုး နှစ်စားသော စာရေး ဆရာတို့ ထွန်းကား ခဲ့သည်ဟု ယူဆ နိုင်လေသည်။" ထိုနှစ်မျိုး နှစ်စားသော စာရေးဆရာ တို့သည် မိမိ တို့၏ လက်စွမ်းဖြင့် ခေတ်စမ်း စာပေ လောကကို တန်ဆာ ဆင်ခဲ့ သည်ချည်း ဖြစ်လေသည်။ ..... စောရန်နောင်၏ စာကို စိတ်ကူး ယဉ်ဘက်သို့ ယိမ်းနွဲ့ ကြံစည် လိုသော အုပ်စု၌ ထည့်သွင်း နိုင်လေသည်" ဟု မြဝတီ စာတည်း အဖွဲ့က ထောက်ပြသည်။

ဘဝနိဂုံး
--------

၁၉၃၅ ခုနှစ် နိုဝင်ဘာလ ၃ ရက် တနင်္ဂနွေနေ့ ည ၈ နာရီချိန် အသက် (၂၅) နှစ် အရွယ်တွင် ကွယ်လွန်သည်။ "နောင်ခေတ် မြန်မာ စာပေ အတွက် အထူး မျှော်လင့်ဖွယ်ရာ သားကောင်း ရတနာ တပါး" ဆုံးရှုံး ရခြင်းပင် ဖြစ်သည်။

စာညွှန်း
--------

1. ↑  ရာပြည့် ဦးစိုးညွန့် စုစည်း တည်းဖြတ်တဲ့ '၂ဝ ရာစု မြန်မာ စာရေး ဆရာ ၁ဝဝ အတ္ထုပ္ပတ္တိ အကျုဉ်း' စာအုပ် (၂ဝဝ၅ ခု၊ ဇူလိုင်)

1. ဇော်ဂျီ။ ကွယ်လွန်သူ - ဦးစောမောင်မောင်၊ ဂန္ဈလောက (ဒီဇင်ဘာ ၁၉၃၅)။ စာ ၅၃၈ - ၅၄ဝ။
2. ဂန္ဈလောကခေတ်၊ မြဝတီ (စက်တင်ဘာ ၁၉၅၃)။ စာ ၃ဝ၄ - ၃ဝရ။
3. ဓာတ်ပုံဟောင်း၊ ငွေတာရီ (ဇူလိုင် ၁၉၆၁)။ စာ ၂၈။
4. ဦးဖေမောင်တင် (တည်းဖြတ် အုပ်ချုပ်သူ)။ ခေတ်စမ်း ကဗျာများ၊ ပထမတွဲ။ တကြိမ်၊ ၁၉၃၄။ (နိဒါန်း)။